
Philippe de Thaün 
Ad fait une raisun 
Pur pruveires guarnir 
De la lei maintenir. 
A sun uncle l'enveiet, 
Quë amender la deiet 
Si rien i ad mesdit 
Ne en fait ne en escrit 
A Unfrei de Thaün, 
Le chapelein Yhun 
E seneschal lu rei. 
Icho vus di par mei : 
Salus ad Patrem 

Or oëz son sermun 
Cum le met a raisun, 
E cil Deus chi tut fist 
E chi tuz jurz veir dist, 
 [...] 
 [...] 
Quë ele ne fait ren 
U tuz jurz në ait ben, 
Ne li seit purluinnee 
La joie aparaillee. 
Maistre, un livre voil faire, 
E mult me est a cuntraire 
Que tant me sui targét 
Que ne l'ai acumencét, 
Char mult est necessarie 
Cel'ovre que voil faire, 
E mult plusurs clers sunt 
Chi grant busuin en unt. 
 [...] 
 [...] 
E saint Augustins dit, 
La u il fait sun escrit 
U numed le librarie 
Chi mult est necessarie 
As pruveires garnir 
A la lei maintenir. 
Iço fud li salters 
E li antefiners, 
Baptisterie, grahels, 
Li hymners e li messels, 
Tropers e lecuners 
E canes purparlers 
A cels qui mal funt ? 
Envers Deu se forfunt ? 
E cumpot pur cunter 
E pur ben esgarder 
Les termes e les clés 
E les festes anvels. 
Par çoe devuns garder 
Nostre lei celebrer, 
Des Paschaes, dé Noëls, 
Des granz festes anvels ; 
U par cez la tendrunt 
U vïaz i faldrunt. 
D'içoe me plaist garnir 
Cés chi unt a tenir 
Nostre cristïentét 
Sulunc la Trinitét. 
Ço dist sainz Augustins 
Qui fud mult bons devins : 
Avisunches pot estre 
Quë il unches seit prestre 
Se il ne set chest librarie 
Dum faiz cest exemplarie. 

Que ferat pastorel 
Qui nen ad nul drapel ? 
Cum garderat berbiz 
Qui nenn ad nul pastiz ? 
E, Deus ! cum cumbatrat 
Qui ses armes nen ad ? 
N'avum fei ne crëance 
Qui doüst estre lance 
Cuntre cels enemis 
Qui sur nus sunt espris. 
Il prennent la cité, 
Le mur unt effundré, 
Hardi unt grant bäee, 
Vunt i od grant hüee ; 
Ço est par le Seignur 
Qui set en la tur, 
Chi ne se pot defendre 
Ne od els bataille prendre. 
Cument löer 
Qui ben curt par mer 
Nef qui seit desquassee 
E desus enfundree ? 
Dirre çoe pot li prestre : 
Senz compot - pot ben estre - 
Ben set us de muster 
E ses festes nuncier. 
E jo li respondrai 
Par raisun e dirrai : 
Hom set par us chanter 
E esturnel parler. 
Ne larrai ne vus die, 
Në est pas juglerie, 
Nen est griu ne latins, 
Ne nen est angevins, 
Ainz est raisun mustree 
De la nostre cuntree : 
Ben poënt retenir 
Çoe dum ges voil garnir 
Së il volent entendre 
E bone garde prendre. 
Mais quit que alquant dirrunt 
Qui puint de sens n'avrunt 
Que en vain me traveillai 
Quant cest livre ordenai ; 
Jurrunt - pot cel estre - 
Les Vertüus celestre 
Quë unc ne soi rimer 
Ne raisun ordener. 
Mais ne chalt que fols die, 
Je ne me repent mie ; 
Asez sunt malparlers 
Pur petiz lüers 
E humes pur blasmer, 
Naient pur amender. 
Unc pur fols nel truvai 
Ne me m'i traveillai, 
Ne unc ne fud asne nét 
Qui bien loast citét. 
Redargutiones per proverbia 
Saceiz, çoe est vilainie, 
E sil tenc en folie 
Quë hom deiet juger 
Së il ne set plaider, 
U nule ren blasmer 
Se il nel set amender. 
Çoe dit en repruver 
Li vilain al buver : 
La pirre reuëlette 
Criet de la charette ; 
Mult est la pume dure 
Qui unques ne maüre ; 
La verge est a preiser 
Qui se lest pleier. 
Se li envïus 
Est tant de putes murs 
Que il nel voillet oïr, 
Alt sei de luinz gesir 
Si i pot esculter 
Cum li asnes a harper ! 
E qui vuldrat oïr, 
Mete lë el suffrir. 
E cil gart qui l'orrat 
E qui ben l'entendrat 
Que, se il digne le veit 
Que il a escrivre seit, 
Quë aprof le patrun 
Recoillet sun sermun. 
S'il issi nel volt faire, 
Que li seit a contrarie, 
Prei lui pur Deu amur 
N'i metet sun labur, 
Car suvent par les mains, 
Par malveis escriveins, 
Sunt livres corrumpud 
E enneisse perdud. 

Maistre, or vos esdrecez ! 
A cest busuign m'aidez ! 
Suvenge vus que dit 
Li vilain par respit : 
Al busuin est truvéd 
L'ami e espruvéd. 
Unches ne fud ami 
Qui al busuign failli 
Dum il poüst aider 
Ne de ren conseller. 
Pur cel di : Ne targez, 
Mais ma raisun oiez ! 
Prei vus de l'esculter 
E puis de l'amender, 
Kar ore voil cumencer 
Içoe dum voil traiter, 
E capitles poser 
Ses vulez amender ? 
Vulez le, ben le sai ; 
Or les i poserai : 
Des ures e del jor, 
Des nuiz, de lur lungur ; 
Des semaines, des nuns 
Des jurz, des mois raisuns ; 
Des calendes, des ides, 
Des nones e des signes ; 
De l'an e chil trovat 
E u le cumenchat ; 
Del bisexte garder 
E en fevrer poser ; 
Del bisexte a la lune, 
Del salt e de l'embolisme ; 
De la lune que hom veit 
Ainz que nuvele seit ; 
Des regulers del jor, 
De concurrent valur ; 
Del lunal reguler, 
Des epactes truver ; 
Des termes e des clés, 
Indictïuns garder ; 
Des equinoctïuns 
E des jejuneisuns ; 
De la table raisun 
Philippe de Thaün ; 
De la table raisun 
E de resurrectiun ; 
 [...] 
 [...] 
De la table raisun 
Dïonisie veium ; 
De la table Gerlant 
Al prude clerc vaillant. 
Ore finet li capitles 
Si cumencet li livres. 

En un livre divin 
Que apelum Genesim, 
Iloc lisant truvum 
Que Deus fist par raisun 
Le soleil e la lune 
E esteile chescune. 
Pur cel me plaist a dire ; 
D'iço est ma materie 
Que demusterai 
E a clers e a lai 
Chi grant busuin en unt, 
E pur mei preierunt, 
Car unc ne fud loee 
Escïence celee ; 
Pur ço me plaist a dire. 
Ore i seit li veir Sire ! 

Quant Deus fist crëatures 
De diverses mesures, 
Tutes ad num posét 
Sulunc lur qualitét. 
Mais un ital truvat 
Quë il tens apelat, 
Dum prud ne sei parler 
Ne la fin recunter. 
Në hom ne fud mortel 
Chi unc desist el, 
E nis sainz Augustins, 
Ki fud mult bons devins, 
Dit en un sun sermun 
La u mustret raisun, 
Que ren ne set cuncter 
Pur nul hume asenser. 
Nepurquant par demures 
Que nus apelum hures 
En est divisïun 
Par itele raisun, 
Char prime apelent le une, 
Terce, midi e nune, 
La quinte, remuntee, 
E la siste, vespree. 
Encore entre chascune 
En i laissent il une, 
Ço est pur le cunter 
E pur tost remenbrer. 
Mais ki dreit volt numbrer, 
Duze en i pot truver ; 
E quant eles sunt passees, 
Tutes sunt renuvelees, 
En ordre lur curs 
Tenent tuz a estrus. 
E ço deveiz saveir 
E ben creire pur veir 
Que la nuit duze en tent 
E li jurz que aprof vent, 
Quant la nuit e le jor 
Unt üele lungur. 
Nuls hom ne se merveilt, 
Ne pur ço ne s'esveilt, 
Que la nuit einz numai 
E lu jor puis posai. 
La nuit ert devant jor 
Quant nostre Crëatur 
Le jorn devant posat 
E la nuit tresturnat 
Par sa surrectïun 
E par mult grant raisun. 
E ço senefiat 
Que en pecchét nus truvat, 
E de grant tenebrur 
Traist les sons a lüur, 
Ki ja nen ert trublé 
Ne pur nuit oscuré. 
Sulunc les clers devins 
E sulunc les Latins 
Nuit est dit a nuisir ; 
E fait la gent dormir 
Le seir reposer, 
Ki ne veient a ovrer ; 
Pur ço que n'unt lüur 
Cessent de lur labur, 
Altrement perireient 
E par travail murreient. 
Naient a la gent 
N'est asüagement, 
Mais a trestute ren 
Fait la nuit encore ben, 
Char la nuit luist la lune 
E esteile chascune. 
Ço est boen al notuner 
Ki vet nageant par mer, 
As cumpotestïens, 
As astronomïens ; 
E ço dirrum el livre - 
Se Deus nus dunet vivre - 
Cume la lune est vaillant 
A tute ren vivant. 
Mais ore demusterum 
Que seit nuit par raisun : 
Nuit est tute plenere 
La u nen at lumiere, 
E tuz tens durreit 
Se soleil nen esteit ; 
Mais il par sa lüur 
Chacet le tenebrur, 
Si cume dïent divin 
E Deus el Genesim, 
Quë icele lüur 
Apelet hom jur ; 
Lüur apelet jur 
E la nuit tenebrur. 
Sin est divisïun 
Par itele raisun : 
Li uns est puplïals 
E li altre naturals. 
Li puplïas cuntent 
Duze ures, si maintent ; 
E li naturals jurz 
Vint e .iiii. en sun curs. 
E nis Moÿses dit 
Par veir en sun escrit : 
‘ Alee est la vespree, 
Tute la matinee. ’ 
Pur nuit numat le vesperee, 
Le matin jurnee. 
Ço tint il pur un jur 
Pur veir e senz errur, 
E par ceste raisun 
E par sa entencïun 
Vint e quatre ures sunt 
Par quei li jur estunt. 
Mais ore devum garder, 
Enquere e espruver 
Par diverses raisuns 
Par quei li jurn sunt lungs. 
Li Griu e li divin 
E li clerc del latin, 
Li cumpotistïens 
E li estrenomïens 
Unt enz el cel truvee 
Une veie esgardee, 
Par quei li soleilz vait 
E tuz tens sun curs fait. 
Li Griu dïent par num 
Que ad num Zodiacum ; 
En latin la apelum 
Par veir Signiferum ; 
En franchesce raisun 
Signiportant ad num. 
E les signes que il tent 
E cum il les maintent, 
Trestuz les numerum 
Par mult breve raisun : 
Arïetem, Taurum, 
Geminos e Cancrum, 
Lëonem, Virginem, 
Libram, Scorpionem, 
E Sagittarium ; 
Aprof Capricornum, 
Pisces, Aquarïum. 
Li soleilz par raisun 
Cescun an par cez vait 
E sun plener curs fait ; 
E de Capricornum, 
Quant il vait a Cancrum, 
Li jurn vunt aluignant 
E les nuiz acurzant. 
 [...] 
 [...] 
Enceis vait en esclem, 
E par ço provet l'em, 
Quant il vait de lung, 
Ne sunt naient li jur lung. 
Mais quant vait traversant, 
Dunc se vunt aluignant ; 
Eissi est par nature 
Cume vëez sa figure : 
Les zones sunt posees 
Dedenz aleuees. 

Si cume truvum lisant 
En Ovide le grant ; 
En mi sunt par raisun 
Li equinoctïun, 
E ço est Zodïacus 
Chi en esclem vait sus : 
Cancer est al chef la sus, 
Capricornus est jus. 
La zone ardante vait 
En terre, ki nus fait 
Cez estencelemenz 
Que veëz ci dedenz. 
Cel chalur signefie 
En ceste mortel vie. 
N'en voil ore plus traiter ; 
Altre voil cumencer. 

Semaine est apelee 
Qui est de .vii. jurz furmee. 
Damnesdeus la truvat 
Par .vi. jurz quë uvrat, 
Al sedme reposat : 
Cel semaine apelat. 
E ço est escrit 
En la lei quë hom lit : 
Sis jurz devum uvrer, 
Al sedme reposer 
Pur amur del Seignur 
Ki gardat icel jur. 
E ore demusteruns 
Pur quei li jur unt nuns. 

Li paien controverent 
Les nuns que as jurz dunerent 
Li premier, que apelum 
Diemeine par num, 
Al soleil le dunerent, 
E sun num li poserent 
Pur ço que enluminout 
Le mund e nuit chazot. 
E iço plout a Dé 
Que issi fud apelé, 
Kar li sons jurz esteit 
E aveir le voleit, 
Nepurquant tuz les ad 
E trestuz les furmat, 
Mais pur ço que ert lumiere 
De l'humaine manere, 
Le premer jurn posad 
A sun oes e ruvat 
Pur sue amur garder 
E forement celebrer. 
Le secund jur dunerent 
A la lune e poserent 
Pur le mund que enluminet 
Quant li soleilz declinet. 

Les altres jurz dunerent 
As deus quë il amerent. 
Quatre deus aürowent : 
Le un Martem apelowent. 
Chevalers fud vallanz, 
Hardiz e cumbatanz ; 
En la suë onur 
Poserent terz jur. 
Cel marsdi apelum 
Sulunc la lur raisun. 

Li secund deus out num 
Marcurïus par num. 
Pruz hom fud e vaillant 
E si fud marchant ; 
Le quart jur li dunerent 
Que mecresdi numerent. 

Li terz deus senz dutance 
Seut mult de nigramance - 
Art est de tel ballie 
Cum est garmenterie - 
Que Jovem apelerent ; 
Le jusdi li dunerent. 

E Venus, une femme 
Ki esteit de lur regne, 
Vaillant e honuree 
Del melz de la cuntree, 
Cel'out le vendresdi ; 
Saturnus, le samadi. 
De enfern ert rei clamé 
La ert sa poësté ; 
E pur cest'acaisun 
Furent truvéd li num 
Sulunc le entendement 
De la paiene gent 
Ki tant fol esteient 
Que pur deus les teneient. 

Mais ço truvum lisant 
En cel compot Gerlant 
Que li bers sainz Silvestre, 
Qui de Rume fud mestre, 
Feries les apelat 
E lur nuns tresturnat 
Pur ço que cristïens 
Ne creïsent paiens 
De fole entencïun 
Ne de male raisun. 

Mais uncore par raisuns 
Sulunc les sens des nuns 
Iço i pot entendre 
Qui i voldrat garde prendre 
Par fei e par veritét 
Sulunc divinitét, 
 [...] 
 [...] 
Kar ço trovent divin 
Lisant en Genesim 
Que li nostre Crëaturs 
Furmat trestuz les jurz 
Eissifaiterement 
Senz nul decevement. 
E ben se demustrat 
Par treis jurz que il furmat 
Senz soleil e senz lune, 
Senz rai d'esteille nule ; 
Mais Deus en fud li jurz, 
Ço sachiez, de cels jurz. 
E ço quë icil jur 
Furent par sa lüur 
Signefiet itant - 
Seiez i entendant - 
Que Pere e Filz esteit, 
Sainz Espiriz quis faisait, 
E tut issi serrat 
Cist tens quant finerat : 
 [...]  [...] 

Si cume dïent divin, 
Le diemeine ert fin. 
De die Lune 
Li lunsdi par raisun 
Sulunc ma entencïun 
Signefiet lumere 
U li secund pecchere 
Out sun sege posé 
Par le cumant de Dé. 
Mais puis par glutunerie, 
Par raim de lecherie, 
Icel sege forfist, 
En grant peine nus mist 
Par ço quë il mangat 
Ço que Eve li dunat 
Sur le defens de Dé, 
Ultre sa volenté 
De die Martis 
Aprés vint par raisun 
Sulunc ma entencïun 
Li marsdi, quant Mercurie, 
Cum se deveit deduire, 
Arer e laburer 
E en terre semer, 
Martyrie li esteit, 
Kar faire nel saveit 
Cum sereit al buver 
Clerc estre u chevaler. 
De die Mercurii 
Puis vint li mercresdi 
U il uvrat issi 
Quë il sout laburer 
E vendre e achater ; 
E ço est jurn marcels, 
E enpur ço icels 
Ki primes le truverent 
Cest num li poserent. 
De die gaudii 
E puis que il sout tant faire 
Que il sout le son atraire, 
Dunc fut joius cil di, 
E ço fud le jusdi ; 
E cest sens en pernum 
Sulunc le sens del num. 
De die veritatis 
E que il nen orguillast, 
Que en mal ne li turnast 
Par sun asemblement, 
Si cume funt mainte gent, 
Cuvint lui veir a dire 
Par ço que nostre Sire 
Tant le aveit amendé, 
Cum jo vus ai cunté. 
E iço signefie 
Vendresdi : sainte vie. 
De seminoso die 
Aprof le vendresdi 
Fut fait le samadi. 
E ço est jurz semuns 
Sulunc le sens dé nuns, 
Kar ben semet ki pluret 
Ses pechez, Deu aüret. 
E ço est allegorie ; 
Ne larrai ne vus die. 
 [...] 
 [...] 

Vëeiz i sutilement, 
Ço est veirs veirement : 
Adam fud la posét 
U jo vus ai cunctét, 
E Adam signifie 
Iceste mortel vie, 
Nus ki sumus posé 
En la lumere Dé. 
De icele trebuchum 
Quant nus le mal fesum ; 
E ço est li mals jurz 
A trestuz pecheürs, 
E ço est li marsdi 
Que jo entenc issi. 
Mais de iloec deit lever 
E sun cors veneter, 
Ço est al muster aler 
E sun pechét plurer, 
E ço est le mercredi 
Que jo entenc issi. 
 [...] 
 [...] 
 [...] 
 [...] 
Aprof culcher a terre 
E le veir Deu requere 
Quë il facet parduns 
Par ses seintimes nuns 
De ço quë ad errét 
Ultre sa volentét, 
E iço entendum 
Par vendresdi cest num. 
E dunc avrat semét 
Ki issi ad errét, 
E ço est le samadi 
Que l'em entent issi. 
E ço truvum escrit 
Que saint Augustins dit : 
Ço que semuns cuildruns, 
Que donuns recevruns ; 
E cest precept serat 
Quant samadi vendrat 
U serunt curuné 
Li fedeil Damnedé. 
Dunc serunt en lüur 
U ja n'avrunt dolur, 
E ço ert le diemeine, 
Le jur Jesu demeine. 
Aiez en remembrance, 
Ço est senefiance 
Des jurz en veritét, 
Si cume est espruvét. 
De mensibus 
Mais or quid a estrus 
Que alcun envidïus 
Le voldrat cuntredire 
Qui tant n'en savrat dire, 
Mais quit ço : tel le orrat 
Ki pur fol le tendrat. 
Que seit mois demustruns 
Par mult breves raisuns. 
Mais est dit a mesure, 
Quatre semeines dure ; 
E sachiez, duze en sunt 
Par quei tuit li an vunt : 
Ço est januarius, 
Fevrer e marz, 
Avril, mai, junius, 
Julius, augustus, 
September, october, 
November, december. 
Icez nums lur dunerent 
Paiens quis cuntruverent. 
Le premerain numerent 
Janum e apelerent 
De l'an cumencement 
E le definement. 
Mais alquant vunt disant 
Quë uns reis vint fuiant 
D'un estrange regnét 
A Rume la citéd, 
E iloc fud asis 
De tuz ses enemis ; 
Mais il les chaçat 
Par engin que il truvat : 
Estupes e peiz prist 
E alumer les fist. 
Tut s'en envolupat 
E les muralz muntat 
De Rume la citét, 
E od sei ad portét 
Dous espees trençantes 
E mult reflambantes. 
Les Rumains apelat 
E si lur cumandat 
Que lur armes presissent, 
Cels defors oceïssent. 
Plusurs parz s'en turnout, 
Cels defors maneçout. 
Cil defors, quant le virent, 
Isnelepas fuïrent ; 
Distrent que deus esteit, 
Ocirre les voleit. 
E quant li Rumains virent 
Que cil defors fuïrent 
Pur le rei quis criout 
E quis espoëntout, 
Mult forement s'en gabberent 
E le rei urerent 
Chi en fuie les mist, 
Quë un sul n'en ocist. 
Pur ço cest num dunerent 
A jenver e poserent, 
Quë il vait regardant 
E arere e avant 
Cum li reis feseit 
Qui sur le mur esteit. 
Februarius 
E Pluto, qui ert reis 
De enfern, out icel mois 
Que apelerent fevrer. 
Pur ço quë encumbrer 
L'anme ne feïst 
Quant a enfern venist, 
Cel meis li encultivouent 
Paiens e onurouent. 
Mais cristïene gent 
Le firent altrement, 
Kar icel sacrifise 
E tut icel servise 
Firent en icel jur 
Que apelum Candelur 
En le onur Damnedeu 
Qui est Trinitét. 
Marcius 
E li bers Romulus, 
Qui de Rume fud dux, 
Le num sum pere mist 
Al terz mois, si dist 
Que mars fud apelét, 
Kar si esteit numét 
Que il ne fust ublïé 
Mais tuz jurz remembré. 
Mais dïent li plusur 
Quë as masles amur 
Vent en cele saisun, 
E pur ço marz ad num. 
Aprilis 
Averil, ço est aüvrir, 
Kar dunc veit l'en issir 
De cez arbres les flurs 
E bestes en amurs, 
E pur cest'achaisun 
Issi le apeled l'um. 
Maius 
E mais est apeléd 
E cest num emposét 
A Maia quë ert merre 
Del deu qui ert mercherre, 
Dum la desus parlai 
Quant jo des jurz traitai. 
Cel mois l'encultivouent 
E sa merre enurouent 
Marchëant chi esteient 
En la terre e voleient 
En cel an gäainner 
De feire lur mester, 
Char itant fol esteient 
Que pur deu les teneient. 
Junius 
E un philosophus 
Qui out num Cingïus 
Dit que juign fut dunét 
Junoni e numét ; 
E par figures dit, 
Ço truvum en escrit, 
Sincopam l'apelum 
En latine raisun. 
Mais si cume l'ai truvé, 
Bede De Tempore 
Dit iço que Romelus, 
Quant de Rume fud dux, 
Fist un deseivrement 
De la rumaine gent. 
En dous les sevrat : 
As maiurs cumandat 
La citét a garder 
E ben a cultiver, 
Char il erent fedeil 
De duner bon cunseil, 
Li meindre a faire guerres, 
A cunquerre les terres. 
E pur cest'achaisun 
E pur ceste raisun 
Mai est dit as maiurs, 
Junïus as menurs. 
Julius 
Mais Julïus, 
Chi puis fud iloc dux, 
Al sedme mois posat 
Sun num, juil l'apelat 
Pur ço quë il fud nét 
En juil quë ai numét 
Augustus 
E Augustus Cesar 
Chi puis out a garder 
La gent de Rumanie 
E la terre en baillie, 
Aüst icel mois 
Posat sun num li reis 
Pur ço quë il venqui 
Cel mois sun enemi, 
Chi mult l'out guerrïé 
E lunges travaillié. 
Mais ço dit Servïus 
Que li bers Romulus, 
Quant nums lur enposat, 
Tut issi les numat : 
Julïum, quintilem, 
Augustum. Sextilem. 
E uitovre e septembre 
E novembre e decembre 
Pluius sunt apelé, 
Char dunc sunt tempesté. 
E que pluie apelum 
En franchesche raisun, 
Ço est latins imber 
Dum est dit september. 
Saciez des altres mois 
Si sunt numét tuz treis, 
E pur cez achaisuns 
Furent truvét cez nuns. 
 [...] 
N'en voil ore plus traiter ; 
Altre voil cumencer 

Li Griu dïent calo 
E li Latins voco, 
Ço est apelum 
En franchesche raisun ; 
E Romulus qui ert reis 
Ruvat que chascun mois 
Fust kalende apelét 
Par trestut sun regnét, 
E sulunc nos raisuns 
Ço est apeleisuns. 
E ben saciez que est veirs, 
Kar enz en chascun mois 
Uns evesques gardout 
Cum la lunë alout, 
E quant nuvele esteit, 
As Rumains le diseit, 
E dunc sacrefiouent ; 
Aprof ço apelouent 
Trestuz icels del regnét 
A Rume la citét. 
E cels asemblemenz 
Chi esteient des genz, 
Nunes les apelouent 
Pur ço que se asemblouent. 
E quant cil desevrouent, 
Cels jurz ides clamouent. 
E ore mustruns brevement 
Tut lur ordenement. 
Saciez quë en jenver, 
Pur ço que ert premier, 
Ses chalendes poserent ; 
Dis e nof l'en dunerent. 
Altretant enposerent 
Fevrer e dunerent ; 
A semptembre ensement 
lcel ordenement 
 [...] 
 [...] 
Avril e juin ensemble, 
Aüst e novembre 
Dis e set enposerent ; 
A chascun tant dunerent : 
 [...] 
 [...] 
E uitovre e decembre 
Altretant ensemble. 

E des nones mustrum 
Par mult breve raisun. 
Jenvers, qui fut premers, 
Quatre enn out, e fevrers, 
Averil, juin e septembre 
E aüst e novembre ; 
Altretant enposerent 
En decembre e dunerent. 
 [...] 
 [...] 
October ensement 
Out cel ordenement. 
E enz en chascun mois 
Uit ides mist li reis 
Ki primes les truvat - 
Ne plus ne mains n'i ad - 
Sulunc sa volentét, 
Neint de altre auctoritét. 

Mais ore est questïun 
Pur quel cose truvum 
Enz el mois de jenver 
Kalendes de fevrer, 
Des altres ensement 
Entrechanjablement. 

Li Rumain quis truverent 
Les kalendes poserent, 
Si cum jo ai cuntét, 
Descrit e demustrét. 
Mais puis les tresturnerent 
Pur les laruns qui erent 
El regne e destrusouent 
Cels qui a Rume alouent - 
Lur marchiét demenouent, 
Lur coses vendouent - 
Pur ço que il ne soüssent 
Quant aler i deüsent 
Al veiage garder 
Pur la gent destrusser. 
E ço en est l'achaisun 
Pur quei issi truvum 
En nostre kalender, 
Iço vus voil mustrer. 
N'en voil ore plus parler, 
Char ore vus voil nuncer 
Des signes dum parlai 
Quant des jurz traitai 
Que Egyptïen truverent 
Qui mult sage gent erent, 
E distrent par figures 
E par divines cures. 
E si vus demandez 
Pur quei furent truvez, 
Macrobe querez ; 
Iloec le truverez 
El Sunge Scipïun 
U demustret raisun. 
Pur ço nel voil cuncter, 
Ainz me plaist demustrer 
Pur quei furent numez 
E as mais enposez. 
Mais ço devez saveir 
E ben creire pur veir : 
Signe n'est cose nule, 
Ainz est dit par figure, 
Ne mais que sulement 
Sutil entendement 
Que Egyptïen truverent 
Quant le cel deviserent. 

La premeraine partie - 
Ne larrai nel vus die - 
Arïetem numerent, 
Cest num li emposerent ; 
Iço est multuns 
En franchesches raisuns. 
Ore vëez sutilement 
Par quel entendement : 
Char si cume cele beste 
Ad lungs corns en la teste, 
Granz e recercelez, 
Que multun apelez, 
E al chef ad valur 
E tute sa vigur, 
Li soleilz ensement, 
Senz nul redutement, 
Quant il vait icele part, 
Ses rais getet e espart ; 
Plusurs parz les estent 
Trestuz a sun talent. 
E pur ço est numee 
Issi cele cuntree, 
U pur cest'achaisun 
Quë en cele saisun 
Li soleilz en veritét 
Vait le destre costét 
Del grant ÿonïum 
Que nus mer apelum, 
Eissi cume li multuns 
En iceles saisuns 
Se gist en veritét 
Sur le destre costét. 
E cest signe poserent 
Icil quil cuntruverent, 
En marz, qui esteit digne 
Que il oüst icel signe, 
Char es duze kalendes 
D'avril, que ben l'entendes, 
Li nostre Crëaturs 
Furmat les premers jurs 
U li soleilz tuz jurz 
Cumencerat sun curs ; 
E ço Helpri dit 
Pur veir en sun escrit, 
E Bedë e Gerlanz 
E Nebroz li vaillanz. 

Le altre signe poserent 
Que Taurum apelerent 
En avril veirement 
Par cest entendement : 
Char quant li soleilz vait, 
En cele part se trait, 
Dunc maürent les blez 
Que boes unt laburez 
En ces terres ardantes 
E des ewes saillantes. 
Pur ço dit Helpri 
Que Egyptïen eissi 
Cest num li enposerent 
E Taurum le apelerent. 
Le terz signe poserent 
En mai, que il apelerent 
Geminos par raisuns, 
Que frerres apeluns ; 
Sulunc l'entendement 
De la paiene gent, 
L'un numum Castorem 
E le altre Pollucem. 
E amdui furent frere 
De mere, num de pere. 
Castor fud filz Jovis 
E Pollux filz Martis, 
E Castor fud itels 
Que il ne fud pas mortels. 
E cil tant espleitat 
Que sun frere dunat, 
Chi ainz mortel esteit, 
Qu'il murir nen poeit. 
En cel furent portez, 
En esteiles müez, 
E ourent tel amur 
E itele dulçur 
Que quant li uns raiout, 
L'altre se rescunsout. 
E ço truvum lisant 
En Ovide le grant ; 
Ço fud entendement 
De la paiene gent. 

Ore vëez del quart signe 
Pur quel cose il fud digne 
Quë en juin fud posét 
E Cancrum apelét 
Que nus crabbe apelum 
En franchesche raisun. 
Beste est de tel nature 
E de tele figure 
Que ele ne pot drait aler 
Par terre ne par mer. 
Saceiz, tut issi fait 
Li soleilz quant il vait 
En icele cuntree 
Que si est apelee : 
Ne pot plus halt munter, 
Ainz l'estoet returner ; 
E pur cest'achaisun 
Issi cest signe ad nun, 
Si cume truvum lisant 
Enz el cumpot Gerlant. 

E saceiz pur veritét, 
Li quint signe est posét 
En juinnét par raisun, 
Que apelerent leün. 
Leüns ad tel nature 
Que nen ad beste nule : 
Fort ad le piz devant, 
Hardiz e cumbatant ; 
Feble ad le trait derere, 
Qüe de grant manere. 
Saceiz, pur cel voil dirre 
Char a itel materie 
Li soleilz, quant la vait 
E cele part se trait, 
Enz el cumencement 
Tute sa vertud prent : 
Tut est esbuillissant, 
Forment chalt e ardant. 
Quant est en mi venud, 
N'ad gueres de vertud 
Plus que li leüns ad 
Qui les greilles flans ad. 
Sulunc le vëement 
A cest'humaine gent, 
La cüe signefie, 
Que il ad de grant baillie, 
Le soleil pereçus 
Par le tens que est pluius. 
Mais n'est pas pereçus, 
Ainz est veü a nus ; 
E ce truvum en escrit 
Que danz Nebroz le dit. 

E en aüst asistrent, 
Le sist signe mistrent 
Que en latin apelum 
Virginem par raisun, 
E en franceis sermun 
Pulcele le apelum. 
Pulcele signefie ? 
Ne larrai nel vus die ? 
Cose qui fruit nen ad 
Tant cum virgine serad. 
Saciez tut ensement 
Senz nul redutement 
Que terre fruit nen dune 
Në arbre ne burzune 
En icele saisun 
Que aüst apelet l'um ; 
E pur cest'achaisun 
Issi cest signe ad num, 
Si cum truvum escrit 
Quë Helpri le dit. 

E le sedme poserent 
En septembre e ruverent 
Que Libra fust apelét 
Par grant sutilitét, 
Que nus peise apelum 
En franchesche raisun. 
E ço est tel estrument 
Que part mult üelement 
Cum li soleil fait 
Quant cele part se trait : 
Fait equinoctium, 
Que en franceis apelum 
Que la nuit e li jurz 
Sunt de üeles lungurs. 
E pur ço fud dunét 
Cest num e enposét 
A icele cuntree 
Del cel qui si est numee, 
Si cume truvum lisant 
Enz el cumpot Gerlant. 

Le uitme signe poserent, 
Que Scorpïun numerent, 
En uitovre, qui ert digne 
Que il oüst icel signe, 
Char ço est beste puignante, 
Hardie e cumbatante. 
E saceiz ensement, 
Quant li soleilz la tent 
En icele cuntree, 
Dunc est gresil e gelee ; 
Enpur ço le numerent, 
En cel mois le poserent 
Egyptïen issi, 
Si cume dit Helpri. 

Le neofme que il truverent 
En novembre poserent, 
Que nument Sagittarie : 
Ço est beste que set traire, 
E de humaine figure 
Tresque la ceinture, 
E detrés ad faiture 
De cheval e figure. 
E ço dit Helpri 
Que Egyptïen eissi 
Cest num li enposerent 
E issi le numerent 
Pur gresil quë avum 
En icele saisun : 
Ferent nus cunpugnuns 
As nés e as mentuns. 
E ço que il ad dererre 
Chevaline manere 
Signefiet itant 
Que dunc s'en vait beissant 
Li soleilz quant la vait 
E cele part se trait. 

Capricornum dunerent 
A decembre e poserent, 
Que nus chevre apelum, 
E par ceste raisun : 
Char si cume cele beste 
Volt munter halt pur pestre, 
Li soleilz, quant la vent 
E cele part maintent, 
E la par est venud 
De tute sa vertud, 
Par esse la charere 
S'en reparet arere ; 
E pur cest'achaisun 
Issi cest signe ad num 
Sulunc l'entendement 
De la paiene gent. 
Le unzime que truverent 
En genver le poserent ; 
Aquarïus ad nun 
Sulunc le lur raisun, 
 [...] 
 [...] 
Char dunc sunt tempestez, 
Pluies e mals orez 

En fevrer poserent 
Cel que peisun clamerent 
Par mult grant raisun, 
Char ja nen ert peisun 
Chi poüst ben garir, 
Qu'il ne voillet murir, 
Së il ewe nen ad 
Quant il la requerrad. 
E pur cez achaisuns 
Furent truvét les nuns, 
E del cel les cuntrees 
Sunt issi apelees 
Sulunc les divers tens 
Del soleil e des venz 
E sulunc les orét, 
Sulunc les tempestez, 
Si cume Helpri dit 
Par veir en sun escrit. 

Mais qui ben entendrat 
E sutilement i verrad 
Ço que ai cuntét, 
Sulunc divinitét 
Le purrat afermer 
E par veir demustrer ; 
E c'est allegorie - 
Ne larrai nel vus die. 

Li multuns signefie 
Le filz sainte Marie, 
Char si cume cele beste 
Ad lungs corns en la teste, 
Granz e recercelez, 
Que multun apelez, 
En marz fut posét 
Qui primes fud truvét, 
Eissifaiterement 
Senz nul redutement 
Deus, quant le mund criat, 
Forment se purpensat ; 
E iço entendum 
Par le chef del multun, 
Char en chef est valur, 
Dunet force e vigur, 
Ne ja n'ert ben sanez 
Chi la ad enfermetez. 
E altre entente i ad : 
Li multuns un verm ad 
Qui les corns li manjüe 
Quant del hurter se argüe ; 
Pur çol nument divin 
Vervecem en latin, 
E cil verms signefie - 
Ne larrai que nel die - 
Saint Espiriz que il aveit, 
Par quei il purvëeit 
Tutes les crëatures 
De diverses figures. 

E li corns signefient, 
Sulunc ço que alquant dïent 
Qui sunt recercelez, 
Lungs, granz, par pleiz furmez, 
Signefient itant 
Quë arere e avant 
Nostre Sire esgardat 
Ainz que le mund furmat ; 
E arere e avant 
Cum li corn vunt tortant, 
E en l'esgardement, 
Senz nul redutement, 
Tut vit quanc que il freit 
E cum l'en avendreit. 
De icest Macrobe dit 
Par veir en sun escrit, 
E si li posat num 
Mundum archetipum. 
E les furmes que il vit, 
Senz nul cuntredit, 
Idees apelat ; 
Cest num lur enposat. 
E ço que li multuns 
En iceles saisuns 
Se gist en veritét 
Sur le destre costét 
Signifie itant - 
Seiét i entendant - 
Deus fud morz ; vint en terre 
Pur noz anmes cunquerre 
Sulunc sa humanitét, 
Nent sulunc deïtét. 
E ço est le achaisun 
Pur quei cest signe ad num 
Par veir e senz dutance ; 
Aiez en remembrance ! 
De Tauro allegorice 
E li tors signefie 
En ceste mortel vie : 
Forement laburereit 
Aprof ço que il faiseit 
Pur noz anmes cunquerre, 
Cum li boes fait en terre. 
E saceiz que li pez 
Qui en dous est furchez, 
Dous poples signefie : - 
Ne larrai nel vus die - 
Paiens, judeue gent 
Dum prendreit vengement, 
Char en le une partie 
Del péd, que que fols die, 
Un y griu entendum 
Par mult grant raisun ; 
En le altrë un o. 
Asemblez y e o, 
Si en avereiz un ÿo : 
Ce est interjectïo ; 
Victorie signefie 
Que Deus li filz Marie 
Out de judeue gent 
E de paiene gent. 
E pur cest'achaisun 
Issi cest signe ad num ; 
Aiez en remembrance : 
Ço est signefiance. 
De Geminis allegorice tertio 
E li frere en vertét 
Dum je vus ai cuntét 
Sulunc l'entendement 
De la paiene gent, 
Que Geminos numum 
En latine raisun, 
Ceo est allegorie 
Del filz sainte Marie, 
Que nostre frere esteit 
E murir ne poait. 
En sa simple nature 
Prist humaene figure 
E volt pur nus murir 
Pur noz anemes guarir 
De paines enfernals, 
Des enemis mortals ; 
E par sa deïtéd 
Nus ad enluminét 
Issifaiterement 
Cum li solail suvent 
En la lune lüur 
Dunet e resplendur. 
E ceo que vus vëez 
Quant la lune esguardez - 
Quë en li n'at lüur 
Ne nule resplendur, 
Ne mais quë en l'urét 
Un sul petitét - 
Sacez, ceo signefie 
Iceste mortel vie, 
Cume la gent vunt pechant 
E de Deu esluignant. 
Mais quant il se repentent 
E vers Deu se dementent 
De ceo que il n'unt lumere 
De lur lampes plenere, 
Deu resprent si chascune 
Cume li solailz la lune ; 
E par ceste raisun 
Issi cest singne ad nun. 
De Cancro allegorice quarto 
Cancer signefie - 
Ne lerai nel vus die - 
Que ne pot dreit aler 
Par terre ne par mer. 
E quant Deus viint en terre 
Pur noz anemes cunquere, 
Mult së alat muzant, 
Ne osout venir avant ; 
Si cremeit forement 
Paens e judeue gent, 
Qu'il devaient occire 
E faire le martire. 
E ceo lisant trovum 
Enz en le Passïun, 
Que nostre Crëaturs 
Out mult granz poürs 
Sulum le humanitéd, 
Nent sulum deïtéd. 
E pur cest'achaisun 
Issi cest signe ad nun. 
De Leone 
E vëez del leün 
Significatïun : 
Fort est el piz devant, 
Ardiz e cumbatant ; 
Feble ad le trait derere, 
Cüe de grant manere. 
Ceo est dit par figure : 
Deus est fort par nature, 
Fort sulum deïtéd, 
Feble en humanitéd. 
La cüe signefie 
Que il ad de grant baillie, 
Que Deus prendrat justise 
De icés ki funt servise 
A dïable suvent, 
Sulum m'entendement. 
E cest'entencïun 
Avum nus del leün : 
De sa cüe en vertéd, 
Si cum est espruvéd, 
Fait un cerne par tere 
Quant volt praie conquere, 
Si laisset la baee 
Que ceo seit la entree 
As bestes que il desire, 
Dunt volt faire sa prise. 
E tel est sa nature 
Que ja n'iert beste nule 
Qui puisset trespasser 
Sun merc në ultre aler. 
Par le cern'entendum 
Paraïs par raisun. 
En la breche est l'entree 
Que nus est aprestee 
Si nus le ben faisum 
E le mal guerpissum. 
E la cüe est justise 
Que desur nus est mise. 
E ceo que li leüns 
Tremblet quant le veüns 
Signified itant - 
Saiez hi entendant - 
Que Deus pur nus tremblat, 
Forment se humilïat 
Quant od sa deïtéd 
Volt prendre humanitéd. 
Quare catuli leonis sunt tribus diebus et tribus noctibus quasi mortui 
Or fait l'um questïun 
Des caëls al leün : 
Quë iceo signefie 
Que .iii. jurz sunt senz vie 
Enz el cummencement 
De lur foünement, 
E puis venent a vie 
Par le leün ki crie ? 
E ceo est grant signefiance, 
Aiez en remembrance : 
Deus fud mort en terre 
.Iii. jurz pur nus conquere 
Sulunc sa humanitéd, 
Nent sulum deïtéd. 
Par le cri del leün 
La vertud Deu pernun 
Par quai resuscitad 
E enfern despuillad. 
Aiez en remembrance : 
Cest est signifiance. 
De Virgine allegorice 
Virgo signefie 
Le filz sainte Marie. 
Caste fud mult forment, 
Ceo trovum veriement ; 
Unc nen out voluntéd 
Ne mais de servir Dé 

Et Libra en vertéd 
Ben signefied Dé, 
Que nus peise apelum 
En franceise raisun. 
Ceo est un estrument 
Ki part mult üelment, 
E Deus, ki est vassals, 
Partirat bons e mals 
Si dreiturelement 
Cum fait cel estrument. 
E ceo que en sa seisun 
Est equinoctïun - 
E ceo est que nuit e jur 
Sunt de üele lungur - 
Signefied itant - 
Saiez i entendant - 
Que aprés le jugement, 
Senz nul redutement 
Paraïs ert senz fin 
E enfern hüelin. 
De Scorpione allegorice octo 
E vëez par raisun : 
Deus est escorpïun, 
Ceo est beste puignante, 
Hardi'e combatante. 
Escorpïuns esteit 
Quant Judeus repernait 
Sulunc l'entendement 
De cele fole gent. 
De Sagittario nono 
E ceo dit nostre armaries 
Que Deus fist Sagitaries, 
Kar humaine figure 
Ad tresque a la ceinture ; 
Cheval est de derere, 
Un arc tent arere. 
Or vëez par maisterie 
Quë iceo signefie : 
Deus out humain carpent 
Entre judeue gent. 
Cheval signefiad 
Quant il de ous se vengad : 
Ferit les asprement, 
Car par le fundement 
Lur fait le sanc issir, 
E ceo fait le ferir, 
Pur ceo quë il traïrent 
E forment le forfirent ; 
E pur ceo n'unt nul rei, 
Que il traïrent lur rai 
Ki les aveit furmét 
Sulunc humanitét. 
L'arc qu'il tent en sa main, 
Iceo n'est pas en vain ; 
Il signefie tant : - 
Seiez i entendant - 
Quant fud en croiz pendud 
Par mi le cors ferud, 
Seinz Espiriz s'en alad 
Pur icels qu'il amad 
Ki en enfern esteient, 
Sun sucurs atendaient 
Cume l'arc getant 
Met la sëete avant. 
E ceste entencïun 
Nus fait l'arc par raisun, 
Kar la sëete vait 
Par mi que la cruiz fait. 
De Capricorno decimo 
E de Capricornum 
Vëez ore par raisun : 
Deus granz choses seignent 
Cil qui cest signe peignent : 
Chef de chevere devant, 
Cüe de serpent grant, 
E en mi un nud peinent 
Pur quei devise seignent. 
Or vëez par maistrie 
Quë iceo signefie : 
Chevere est un'itel beste 
Qui munted alt pur pestre. 
Aiez en remembrance, 
Ceo est grand signifïance : 
Quant Deus fud mort en terre, 
Sun seigne alad requere 
Dunt il anceis turnat 
Quant pur nus se encarnad, 
Si cum li solails fait 
Quant il sun curs ad fait. 
La cüe del serpent 
Signefïe turment 
Que nostre Crëaturs 
Metrat sur pecheürs, 
E li nuz est pechiez 
Dunt il sunt enlacez 
Que ja part nen averunt, 
Od Deu ne se serrunt ; 
E pur cest'achaisun 
Issi cest signe ad nun. 
De Aquario 
E puis qu'il viint la sus, 
Fu il Aquariüs, 
Qu Eque nus appellum 
En franceise raisun ; 
Est allegorie, 
Car le eve signefie 
Saint Espirit, ceo vus dit, 
Dunt ses sainz rëemplit ; 
E icil sunt ewus ? 
Ben le di as plusurs - 
Que demeinent la vie 
Del fiz sainte Marie. 

E vëez del peissun 
Significatïun : 
Si cum l'eve desire - 
Enpur ceo le voil dire - 
Si nostre Crëatur 
Volt que tut pecheür 
De lur faiz se repentent 
E vers lui se dementent, 
E il les sucurat 
Tant tost cum ceo orat. 
E ceo truvum escrit 
Es liveres que l'um lit, 
E pur cest'achaisun 
Furent trovéd li nun, 
E de celes cuntrees 
Sunt issi appellees. 
Aiez en remembrance, 
Ceo est signifiance : 
Nuls hom ne se merveilt 
Ne pur ceo ne se esveilt 
Que Jesu signefie 
En ceste mortel vie 
Itantes crëatures 
De diverses mesures. 
Ne larai nel vus die : 
Asez plus signefie 
Quë hom ne set cunter 
Ne dire ne penser 
Ne par ses crëatures 
Ne diverses figures. 
Mais, quid, alquant dirrunt, 
Ki point ne me entenderunt, 
Que en vain me travaillai 
Quant des signes traitai ; 
Mais tel me pot blasmer 
Nel saverait amender, 
E quid que tel l'orad 
Que pur fol le tendrat. 
Or en ai assez dit 
E mun talent descrit ; 
Quid que en ai bien parléd 
Od le aïe de Dé. 
Ne voil ore plus traiter ; 
Altre voil cumencer. 
De l'an, kil truvat e ki le cummençat 
Ans est removement 
Sulunc alquante gent : 
Di le vus en vertéd 
Si cum je l'ai truvéd, 
Kar chascun an burjunent 
Arbres e lur fruit dunent, 
E altres crëatures 
Tut sulum lur natures. 
Mais sulun altre gent 
Est dit tut altrement, 
Kar quant il ad alees 
Trestutes les cuntrees 
Que de la sus numai 
Quant des signes traitai, 
Dunc ad sun curs aléd 
E tut avirunéd 
Tut issi cum l'anels 
E cume les cercels ; 
E pur ceste raisun 
Quë il vait envirun, 
Cest nun li emposerent 
E annum le appellerent. 
E sacez uncore plus 
Que li bers Romulus 
Primes le contruvad 
E cest nun li dunad 
Quant il out la baillie 
De tute Romanie. 
E achaisun i ad 
Pur quei il le truvad : 
Iceo fud pur sa rente, 
Nent pur altrë entente, 
Quë il aveir volait 
De cels que il mainteneit 
A termë e a ure 
E senz tute demure. 
E ore vëez brefment 
Cum ceo fud e cument : 
Il contruvad l'an primes 
Par chascune des primes 
Que il en la lune vit. 
Si cum saint Bede le dit 
Par veir en sun escrit, 
Dis fiees le vit 
Cum creïst e desfit, 
E pur les obscurtez 
Dunt li cels fud troblez, 
Unc plus ne la truvad 
Nuvele ne cuntad. 
E tanz jurz i truvad 
Dunt il .x. mais furmad ; 
E cumfaiterement 
Ceo vëez or brevement : 
Marz out .xxx. e un jur 
E averil en sun turn 
E en mai veirement 
E septembre ensement ; 
As altres qu'il truvad 
.Xxx. jurz enposad, 
E .ccc. .iiii. jurs 
Itant ad en lur curs. 
Mais poi jurz i aveit 
A l'an qu'estre deverait, 
Kar enz el tens d'estéd 
Aveient tempestéd, 
E en ver veirement 
Senz nul redutement ; 
Ensement en yvern 
Avereint tens de ver. 

E cest ordeinement 
Menerent lungement 
Desque la quë uns dux, 
Pur le mort Romulus, 
Out Rumë en baillie 
E tute Romanie. 
Iceo fud Numïus 
Que hom dit Pompilïus. 
Suvent se purpensad 
De l'an, cum il alat ; 
Cinquante jurz i mist 
De sa part, e si en fist 
Deus mais : l'un fu genever 
E li altres feverier, 
E ourent en lur curs 
Chascun .xx. .viii. jurs. 
Mais poi jurs i aveit, 
Ahoiter les deveit ; 
E pur ceo prist li reis 
.Vi. des jurz des .vi. mais : 
 [...] 
 [...] 
As sons les ajustad, 
A chascun trais dunad. 
Puis ceo un jur truvad 
Que il en genever posad. 
Qui ore volt esguarder 
Quant jurz l'om pot truver 
Des .x. mais Romuli, 
Des deus Pompilii, 
Treis cenz cinquante jurs 
E .v. en lur curs : 
Itant i truverad 
Ki ben les cunterat. 

Aprof cés out la terre 
Uns reis qui fud de guere, 
Cäïus Julïus 
Cesar, qui en fud dux, 
E tint Rume desur tuz. 
Hume fud de grant parage 
E de mult grant vasalage, 
Sages fud a desmessure, 
En barnage out sa cure. 
Suvent se purpensad 
Cument li ans alat ; 
Bien vit en sun curage, 
Cum hom qui estait sage, 
Que li soleils en tant 
De tens, n'ad tant ne quant, 
Sun curs ne pot faire ; 
Mult li fud a cuntraire. 
Dis jurs en l'an posad 
Que Romulus truvad ; 
De ces jurs .vi. rendi 
As sis mais Romuli 
Quë aveit descreüz 
Li bons rais Numïus. 
Des altres, deus dunat 
A genver, enposat 
En aüst un sul jur, 
En decembre altre jur. 
Eissi les ordinerent 
Li rei ki les truverent. 
Or vëez par brez moz 
Quant jurz out entre tuz : 
Treis .c. .lx. jurs 
E .v. ad en lur curs ; 
Sis hures plus i mist 
Li reis ki l'an parfist 
Gaïus Julïus 
Cesar qui ert rais e dux, 
Dunt nus dirum brevement, 
Si Deu le Rai le nus consent, 
Aprof ceste raisun 
Pur quai nus lé gardum. 

Mais ore musterum brefment 
Ici le drait cummencement 
De l'an que nus tenum, 
U garder le devum 
Sulum la veritéd 
Si cum jo l'ai truvéd 
En un livere devin 
Ki ad a nun Genesin. 
Ci recunted la sume, 
Quant que Deus fist pur hume : 
Cel e terre criad 
Li Reis ki nus furmad. 
Terre ert idunques veine, 
De tut en tut baraine, 
Mais li Reis cumandat 
Que terre fruit dunat 
E mist dedenz humurs, 
E en traist herbes e flurs 
E altres crëatures 
Qu'il fist des altres figures. 
En cel tens se amurerent, 
As males se ajusterent. 
Sacez, ceo est la sume, 
Dit l'ai a chascun hume. 
En marz deit cumencer 
L'an tut tens e laisser 
Sulunc cele raisun 
Quë el livre truvum, 
Kar as duzze kalendes 
De averil - ben l'entendes - 
Li nostre Crëaturs 
Furmad les primers jurs 
U li solail tuz jurs 
Cumencerat sun curs. 

Mais tut tens en genever 
Femes l'an cumencer 
Pur ceo que li Romain 
Le firent primerain. 
Ne volum pas desfaire 
Ceo que firent li maire. 
Mais de ceste raisun 
Ne ferai plus sermun, 
Kar ore voil cumencer 
Altre dunt voil traiter. 

Le bisexte est furméd 
De l'an dunt ai parléd. 
E sacez a estrus, 
En l'an ad itant jurs : 
Treis .c. .lx. jurs, 
Sis hures e .v. jurs ; 
E vëez par raisun 
Cum nus les i truvum. 
Sacez que li solails 
Itant ad chascun mais : 
Dis hures, .xxx. jurs, 
Demi hure en sun curs. 
Sis volez assembler 
E pur duzze cunter 
Les jurs que entresunt 
Par quei li an estunt, 
Treis .c. i truverez, 
Seissante demaneis. 
E qui cunte les hures 
Quë apelum demures, 
.C. en i truverat 
E .xx. quis cunterat. 
E qui en voldrat jurs faire 
E ensemblë atraire, 
Ben sacez en verté, 
Si cum est espruvé, 
.Xx. e .iiii. hures sunt 
Par quei li jur estunt ; 
E qui tant i metrat, 
.V. jurz i truverat. 

Se volez ensement 
Faire le assemblement 
Des mies hurades 
Qui sunt petiz ades, 
.Vi. en i truverez, 
Ja plus n'en i verez ; 
.Xii. demies hures, 
Ceo ne sunt que .vi. hures. 
Eissifaiterement 
Par cest assemblement 
Serat li anz finiz 
E de tut aëmpliz : 
Ceo dit Bede e Gerland 
E Turkil le vaillant. 
E ore vëez reisun, 
Par quel entencïun 
Les .vi. hures i sunt 
E quë eles i funt. 
Par .iiii. feiees .vi. hures, 
Ceo sunt .xx. e .iiii. hures 
Dunt nus faimes un jur 
Par veir e senz poür 
Al quart an par raisun, 
Que nus bisexte apelum. 
E pur quei al quart an 
Plus qu'el terz an ? 
Ceo dirum par raisun 
Sulum m'entencïun : 
Que lores sunt alees 
Les hures e passees 
Dunt nus le jur furmum 
Que bisexte appellum. 

Et ore mustrum reisun 
Pur quei bisexte ad nun : 
Pur ceo que el kalender 
E el meis de feverer 
Par deus faiees est cuntéd 
U sis est enbrevéd ; 
E pur cest'achaisun 
Deus feiez sis l'apellum. 
Or demustrum reisun 
Pur quei nus le gardum : 
Pur ceo quë en vertéd, 
Si cum l'ai acuntéd 
E cum Elperi dit 
Par veir en sun escrit, 
Se itant ne feisum 
Que nus nel cuntissum, 
Vendreit en trais .c. anz 
E seissante .iii. anz 
Si grant e si plener, 
Si mortel encumbrer 
Quant deverum guarder 
E le jur celebrer 
de la Resurrectiun, 
Dunc vendrat par raisun 
Icel jur a guarder 
Que Deus nus vint salver. 
Mais or veüm raisun 
Pur quei nus le guardum 
Plus el mais de feverer 
Quë el mais de jenver : 
Pur ceo que est plus petit, 
Si cum Gerland le dit 
Enz el nofme capitele 
Qu'il ad fait de sun livre. 
E demustre raisun 
Cum nus saver poüm 
Quant bisexte serad 
E quanz ans il i ad : 
Eissifaiterement 
Senz nul deceivement, 
Se nus les ans pernum 
De l'Incarnacïun 
Que Deus volt prendre en terre 
Pur noz anmes cunquere, 
E nus les departum 
Par quatre par raisun, 
Se nul n'en i remaint 
Qu'il se sait ataint, 
En cel an ki vendrad, 
Le bisexte serad. 
Si i remaint un an, 
Sacez quë en l'altre an 
Qui aprof cel vendrat, 
Le bisexte serad. 
Tanz anz cum i averad 
E cum i remaindrad, 
Altretanz anz averums 
Ainz que bisexte aiums. 

Et or mustrum des jurs, 
Des anz ki funt lur curs : 
El primer jur qu'il veint 
Le diameine tent ; 
E l'altre, ceo vus di, 
Veint il le vendresdi ; 
Le terz al mecresdi 
E le quart al luesdi ; 
Le quint al samadi 
E le siste al juesdi ; 
E le setime, quant veint 
Enz el marsdi aveint. 
D'iloc veent a cel jur 
U cumençat sun tur ; 
Tut tens si avendrad, 
Ne ja fin ne prendrat 
Devant ceo qu'il vendrad 
Al jur qu'il cumençat. 
E si devez saveir 
E ben creire pur veir 
Que .xxx. jurz cuntum 
En cele luneisun 
Qu'en feverer aveent 
Quant le bisexte atent, 
Par un jur que i metum, 
Kar plus nus ne solum. 
E s'il veent al luesdi, 
Sacez que le marsdi 
Iloc serad cuntéd 
Al demain e guardéd ; 
E s'il vent al marsdi, 
Iloc le mecresdi ; 
Si il vent al mecresdi, 
Iloc ert le juesdi 
E s'il vent al joesdi, 
Iloc le vendresdi ; 
E s'il vent al vendresdi, 
Iloc ert samadi ; 
S'il vent al samadi, 
Iloc ert icel di 
Que apelum dimaine, 
Le jur Jesu demeine. 
E issi ert sum curs 
Tuz tens e tuz jurs, 
Ne ja fin ne prendrat 
Tant cum cest tens durad. 

Et or veüm raisun 
Quant nus guarder devum 
La feste saint Mathiu, 
Dunt mulz humes sunt ciu, 
Qu'il ne sevent guarder 
Ne quel jur celebrer 
Quant li besextes vent 
El jur quë aprof veent 
Sulunc l'entendement 
De cest'humaine gent. 
Or le vus di brefment, 
Vëez i sultilement 
El jur que plus prés vent 
Que sa vigile tent ; 
Hume ne deit duter 
Ne jur entreposer 
Entrë icel saint jur 
E la vigile jur, 
Mais iloc ert guardee 
La feste e celebree, 
Issi cum Turkil dit 
Par veir en sun escrit 
E el primer capitele 
Qu'il fait del secund livre. 
Mais de iceste raisun 
Ne ferai plus sermun ; 
N'en voil ore plus parler ; 
Altre voil demustrer. 

Del bisexte truver, 
A la lune guarder, 
Dirai vus en brefment 
Sulunc m'entendement. 
L'altre dum ai parléd, 
Cil est des jurz furméd, 
E cest est par raisuns 
Furméd des luneisuns. 
E si devez saveir 
E ben creire pur veir 
Que .xxx. jurz cuntum 
En cele luneisun 
Qu'en feverer avent 
Quant le bisexte vent ; 
E pur ceo quë avum 
Le terme par raisun 
Cum nus devum guarder 
Pasches e celebrer, 
Si cum fud cumandét 
As Judeus e ruvét 
Que dunc sacrifiassent 
E lur paschas guardassent 
Tant tost cum il vereient 
E qu'il par veir savereient 
Que la lune en sun curs 
Avereit .xiiii. jurs 
Aprof cele saisun 
Que est equinoctium. 
Et equinoctium 
En franceise raisun, 
Ceo est que nuit e jur 
Sunt de üele lungur, 
Si cum jo dit vus ai 
Quant des signes traitai. 
Dous en sunt en vertéd, 
Si cum je l'ai truvéd : 
Li uns si est vernals 
E li altres autumnals, 
E del vernal est dite 
Ceste reule e escrite 
Que nus devum guarder 
Pasches e celebrer 
Par vereie raisun 
En icele saisun. 
E enpur ço cuntum 
.Xxx. jurz par raisun 
Enz el mais de feverer, 
Que ne aium encumbrer 
Que ben ne sait guardee 
Pasches e truvee, 
Ne que ne sait dampnee 
La reule que ai dunee. 
E cel jur que metum 
Plus que nus ne solium 
En dreite veritéd 
Est bisexte appelléd, 
E est aluéd 
La u l'altre est poséd, 
Kar tut ensement vait 
Cum li altres fait. 
De lunationibus 
E ceo devez saveir 
E ben creire par veir 
Que .xxx. jurz cuntum 
E une luneisun ; 
E en l'altre en sun curs 
Cuntum .xx. ix. jurs 
 [...] 
Si cum Egyptïen 
E li compotistïen 
Unt enquis e guardét 
E forment espruvéd 
Que sulunc lur raisun 
Chascune luneisun 
Cuntent .xx. e .ix. jurs 
E demi en sun curs, 
Momenz e atometes 
Que nus clamum huretes, 
Dunt dirum a present 
Se Deus le nus consent 
Momentum est quadragesima pars unius ore , athomus quingentesima sexagesima quarta pars unius momenti. 
E sacez par reisuns 
De tutes luneisuns 
Que de icel mais serunt 
U celes finirunt. 
S'el cumenced en genever 
E ele finist en feverer, 
N'ert pas en genever, 
Ainz serad de feverer ; 
E iceo guardereiz 
Tut les altres mais 
 [...] 
Quant nus demusteruns 
Des embolismeisuns. 
Mais or demusterum 
Cum nus alüum 
Le demi jur que avum 
Chascune luneisun : 
L'une laissum passer, 
Nel volum pas cunter ; 
En l'altre luneisun 
Le demi jur pernum, 
Ensemble les metum 
E un jur en furmum. 
Dunc ad la luneisun. 
Xxx. jurz par raisun. 
E cest ordeinement 
Guardum nus veirement : 
Que l'une ad .xxx. jurs, 
Le altre .xx. e .ix. jurs 
Pur iceste raisun 
Que nus mustrét avum. 
De saltu lune 
Et or demusterum 
Que nus salt apellum : 
Ceo est salt, que tressaillum 
Un sul jur par raisun 
De cele luneisun 
Que nus en juil avum. 
Un jur en sustraium 
Que nus salt appellum, 
E en sa luneisun 
.Xx. e .ix. jurs cuntum ; 
.Xxx. doüst aveir - 
Iceo sacez par veir - 
Mais nus en sustraium 
Un jur par grant raisun. 
De ceo trai a guarand 
Maister Bede e Gerland, 
Turkil e Elperi 
E Nebrot, quë issi 
L'unt enquis e guardét, 
E jeo ben espruvéd, 
Que si grant encumbrer 
Nus vendrait si plener 
En .cc. saissante anz 
E en .xx. e .v. anz, 
Quant deverïum guarder 
Le sun renuveler, 
De .xv. jurs serait ; 
Cest mal nus en vendrait. 
E pur ceo tressaillum 
Icel jur par raisun. 
E si vus demandez 
E forment enquerez 
Pur quei il fud truvéd 
E dum il fu furméd, 
Bede le temperéd 
Vus dirad veritéd. 
Pur ceo nel voil cunter, 
Ainz me plaist demustrer 
Par vereies raisuns 
Des embolismeisuns. 

Embolisme est creissance, 
Sulunc nus habundance ; 
E sacez par veritéd, 
De urettes est furméd, 
De momenz, de atometes 
Quë apellum huretes, 
Qui sunt es luneisuns, 
Si cum nus dit avums. 
E si vus requerez 
Cument il sunt furmez, 
Gerland le vus dirat 
Ki ben espruvéd l'at 
Enz el quint capitele 
Qu'il ad fait de sun livere, 
E Turkil el terz livere 
E el nome capitele. 
Pur ceo nel voil cunter, 
Anceis voil demustrer 
Quant il venent, quant nun, 
E quant nus lé gardum. 
Vëez i suftilment ! 
Dirai le brefment : 
Par .xix. anz vunt 
E lur pleners curs funt, 
E en la luneisun 
.Xxx. jurz acuntum 
Quant l'embolisme vent. 
Pur un jur quë i vent 
Plus en la luneisun 
Dunt embolisme ad nun, 
Kar ceo est abundement 
Sulunc la griue gent. 
E li primers ki vent 
El terz an nus avent, 
Les .iiii. nones tent 
De decembre quant vent ; 
E li secund, quant vent, 
Les .iiii. nones tent 
De septembre en vertéd, 
Si cum est espruvéd, 
E si il vent el sist an 
Par veir e senz engan ; 
E li terz, quant il vent, 
En l'uitme an nus avent, 
Les dous nones maintent 
De marz quant il avent ; 
E li quart, que aprof vent, 
En l'unzimë an vent, 
 [...] 
 [...] 
 [...] 
 [...] 
Les .iiii. nones tent 
De novembre quant vent ; 
E le sist quë avum 
El quinzime an guardum, 
El mais de aüst avent, 
Ses .iiii. nones tent ; 
Le setme, que que tarz, 
Es .iii. nones de marz 
Nus vendrat senz enganz 
Li dederains des anz. 
E cest ordenement 
Senz nul redutement 
Tut tens nus avendrat 
Tant cum cist tens durat. 
E .xxx. jurz averum 
Tut tens el luneisun 
Quant embolisme serat ; 
Tut tens ja n'i faudrat. 
Mais de ceste raisun 
Ne ferai or plus sermun, 
Kar ore voil cumencer 
Altre dunt voil parler. 
De la lune que l'um veit ainz que nuvele sait 
Plusurs en unt traitéd 
E raisun cumencéd, 
E or en traiterai 
Sulum ceo que jeo sai. 
La lune en veritéd, 
Si cum est espruvéd, 
Par .xix. anz veit 
E sun plener curs fait. 
Quant sun curs ad furnit 
E de tut l'ad emplit, 
Par esse la charere 
S'en repaired arere. 
En tanz anz veirement 
Senz nul redutement 
Irat sum curs feisant 
E arere e avant. 
E de une luneisun 
Vëez ore par reisun 
Quantes hures, quanz jurs 
Nus truvum en sun curs. 
Primes dé atometes 
Quë apellum huretes : 
XI. e .viii. i ad, 
Treis cenz kis cunterat, 
E .xx. e .ix. momenz : 
Ceo est demure de tens ; 
E duzze hures formees 
E .xx. e .ix. jurnees. 
Itant ad par raisun 
Chascune luneisun, 
E ceo funt ces huretes, 
Momenz, ces atometes. 
Quë hom la lune veit 
Ainz que nuvele seit 
En nostre kalender, 
Ceo vus voil nuncier : 
Ceo dit Bede e Gerlant 
E Nebrot le vaillant, 
E Elperi le dit 
Par veir en sun escrit 
 [...] 
 [...] 
E ceo qu'il en dit 
Senz nul cuntredit 
Par veir est espruvéd 
E trés ben aferméd ; 
E que plus en dirat, 
Sacez, en vein serad. 
Pur ceo nel voil cunter, 
Ainz me plaist a demustrer 
Pur quei el pert plus alte 
Une feiee que altre, 
 [...] 
 [...] 
E pur quei ad lüur 
Plus la nuit que le jur, 
E pur quei est cuntee 
Tut tens en la vespree. 
Or vëez par reisuns 
L'ordre des questïuns. 
Quare luna diversis statibus appareat 
La lune peert plus halte 
Une feie quë altre 
Sulum le vëement 
De cest'humaine gent ; 
Mais nent est, ja n'ert, alte 
Plus une feiee que altre, 
Mais quant est prof de nus, 
Dunc apert alt sun curs, 
E quant est esluignee, 
Dunc pert estre abassee. 
Vëez en par semblance 
Dreite signifiance : 
Se ci ert uns musters 
Ki alques fust pleners 
De lampes alumees 
Üelement alt levees 
E luinz e luinz posees 
E en ordre ordenees, 
Sacez, qui en luin serait 
E quis esguarderait, 
Cele qui prof serait 
Plus alte conceverait ; 
L'altre qu'en lung serait 
Basse li semblerait ; 
Cum plus luin seraient, 
Basses li sembleraient 
Sulum sun vëement 
E nent altrement. 
E issi par raisun 
Sulum la questïun 
Del solail e de la lune 
E d'esteile chascune. 
E le altre questïun, 
Vëez par raisun : 

Pur quei el ad lüur 
Plus la nuit que le jur ? 
 [...] 
 [...] 
 [...] 
 [...] 
Se ici ert alumét 
Un castel u un rét 
E dejuste le réd 
Fust un cirge luméd, 
Ja qui de luin serait 
Le cirge ne vereit 
Pur la grande clartéd 
Quë isterait de cel réd ; 
Mais quant il destendrait, 
Li cirges aparereit 
Cume la lune fait 
Quant li solails se trait 
En icele cuntree 
Qu'est occident numee. 

La terce questïun 
Vëez ore par raisun : 
Pur quei ele est cuntee 
Tuz tens en la vespree ? 
En un livere divin 
Que apellum Genesin, 
Iloc lisant truvum 
Que Deus fist par raisun 
Le solail e la lune 
E esteile chascune. 
 [...] 
 [...] 
 [...] 
 [...] 
Enpur iceo cuntum 
La lune par raisun 
Tut tens en la vespree 
E nent la matinee. 
Encor est questïun 
Sulunc m'entencïun : 
Pur quei nus l'apellum, 
Chascune luneisun, 
Prime, que üele seit, 
Qu'ele maint jur estait 
Sulunc le vëement 
De cest'humaine gent ? 
E est dite la raisun 
E la solucïun. 

Et or mustrum raisun 
De fol'entencïun 
Qu'alquant volent jurer 
Del son renuveler. 
Ceo dïent senz dutance - 
Aiez i remembrance - 
Que quant est enversee 
Dunc ert pluie aprestee 
En cele luneisun 
Par lur entencïun ; 
E s'ele est en esclem, 
Sacez, ceo pruvet l'em 
Qu'en icele luneisun 
Averum bele saisun ! 
Mais sacez par vertéd 
Que ceo est grant faltéd, 
E primes fud truvee 
De alcun hume desvee. 
E vëez par raisun 
Si ceo n'est dreit sermun : 
Deus fist solail e lune 
E esteile chascune, 
Sacez, pur tute gent 
Senz nul redutement ; 
Dunc di jeo pur vertéd 
Que cele tempestéd 
Quë ele signefie 
En ceste mortel vie 
Sulunc le vëement 
De cest'humaine gent, 
Vendreit tut üelement 
Pur veir a tute gent. 
Mais ceo est beffe pruvee, 
Kar en ceste cuntree 
Avum nus bel oréd 
Quant il fait tempestéd 
En altre regïun 
Senz nule duteisun. 
E nis Bede le dit 
Par veir en sun escrit 
Que ceo est grant folie 
Quë hom unkes le die. 

Mais ceo devez saveir 
E ben creire par veir : 
Cele part enlumine 
Li soleils quant decline ; 
E vëez par raisun, 
Quant prime le cuntum 
Pur quei ele n'ad lüur 
Ne mais que un poi en l'ur. 
Plate est cum escüele, 
Runde cume rüele ; 
Dunc l'ateint la lüur 
Tant sulement en l'ur ; 
E ceo poëz vedeir 
Sil volez saveir : 

Pernez un mirreür, 
Esguardez lë en l'ur : 
La furme que i verez 
Torte le conceverez. 
Sil volez esluigner, 
Dreit devant vus drecer, 
Verez la figure 
De cele crëature 
Qui de devant serad 
Tele cum il la verat. 
 [...] 
Cum plus le drecerez, 
Melz e melz la verez 
Pur ceo l'ai issi dit, 
Par semblance descrit, 
Kar si ad sa lüur 
La lune e resplendur 
Quant ele receit lumere 
De tutes parz plenere 
E ele s'est esluignee, 
Dreit al soleil drecee. 
Ceo dit Pitagoras, 
Que sage fu des arz, 
Que ja nen ert plenere 
De tute sa lumere 
S'el nen ad .xv. jurs 
Tuz jurs enz en sun curs. 

Et ore vëez raisun 
Que eclipsium apellum. 
Ceo est devisement, 
Sulum romaine gent, 
De lumere en vertéd, 
Si cum est espruvéd. 
Ceo dit Plinïus, 
Ki ert bons philosophus. 
Iceo sacez en fin : 
Iceo est eclipsin 
Del solail, quant la lune 
Nus fait si grant rancune 
Que ele est tant alee 
Qu'ele ad acuveitee 
Tute terre üelement ; 
Eissifaiterement 
Que li solails li vent 
Dreit desus, dunc retent 
Sa clartéd, sa lüur, 
Fait nus grant tenebrur ; 
E ceo est eclipsin, 
Si cum dïent divin. 
E ceo est a guarder 
En sun renuveler, 
Si cum dit Plinïus 
Que numai la desus ; 
E Macrobe le dit 
Par veir en sun escrit 
Quë el renovement 
Est cest asemblement 
Que apellum coïtum 
En latine raisun 

Et or mustrum raisun 
De fol'entencïun 
Que Judeu vunt disant, 
Qui tant sunt mescrëant : 
Que quant li Crëaturs 
Murut pur pecheürs, 
Ceo dïent li mastin 
Que dunc fud eclipsin. 
Taisent s'en li glutun ! 
Nen unt nent de raisun ! 
Kar dunc out en sun curs 
La lune .xv. jurs ; 
Në huem ne deit duter 
S'il ne volt forsener. 
E ceo est veirs veirement 
Senz nul deceivement : 
Li soleils e la lune 
E esteile chascune 
En cel tens se obscurerent, 
Unc lüur ne dunerent ; 
E depecerent peres 
De diverses maneres, 
E la terre tremblat 
Quant li Spiriz s'en alat. 
E ceo lisant truvum 
Enz en la Passïun. 
Grant fud la signifiance ; 
Aiez en remembrance ! 

Et or mustrum la fin 
De lunal eclipsin, 
Quant il vent, e quant nun, 
E quant nus le guardum. 
Il veent quant est plenere 
De tute sa lumere, 
Quant ele ad .xv. jurs 
E nent plus en sun curs, 
Si cum Plinïus dit 
Par veir en sun escrit. 
Quant ele est tant alee 
Que la terre est posee 
De devant sa lüur, 
Dunc depert sa colur ; 
De tut est obscuree, 
Nent n'est enluminee ; 
N'i poet tucher raiede 
A icele feiede 
Del solail en vertéd, 
Si cum est espruvéd. 
Ceo est vertéd pruvee, 
Ja nen ert enluminee 
Si par le solail nun, 
Si cum dit par raisun 
Li bers saint Aüstin 
En un livre devin 
Qui est esposicïun 
Del Salter par raisun : 
Del solail ad lüur 
La lune e resplendur. 

Ceo est descrivement 
Qui est al firmament, 
Eissi est en nature 
Cum est ceste figure : 
E tut ai posét 
Le melz dunt ai parlét. 
Ceo est li cels de defors 
Qui trestut ad enclos ; 
Les signes envirun 
Posét par grant raisun, 
Par .xii. devisét, 
Si cum jo ai acuntét. 
E es altres reiuns 
Sunt enposét les nuns 
Des esteiles reials 
Que apellum principals, 
Quë en latin numuns 
Planetes par raisuns. 

La terre dedenz pent, 
L'airs tut entur s'estent, 
Si cum truvum lisant 
En Ovide le grant 
Enz es divisemenz 
Qu'il fait des elemenz 
Des esteiles reials 
Que apellum jurnals. 
Del solail, de la lune, 
Eclipsin de chascune 
Ici ai aluéd, 
Si cum est espruvéd ; 
Mais de ceste reisun 
Ne ferai plus sermun. 
Assez en ai cuntéd 
Od l'aïe de Dé ; 
Ne voil ore plus traiter ; 
Altre m'estot cumencer 

Es jurs de l'an pernum 
Ces regulers que avum ; 
Or le vus di brefment, 
Vëez i suftilment : 
Se vus pernez les jurs 
Que l'an tent en sun curs, 
Nen alez pas dutant 
Tant cum dis la devant : 
.Ccc. saissante jurs 
E .v. ad en lur curs ; 
E ces jurz que ai numez 
Par .xxx. devisez. 
.V. en i remaindrunt 
Qui regulers serrunt 
De marz, en veritéd, 
Si cum est espruvéd. 
Mais de ces altres mais 
Altrement truvereiz 
Les regulers qui vunt 
De tuz, quant quë il sunt, 
Eissifaiterement 
Senz nul deceivement. 
Marz ad .xxx. i. jur, 
.V. reules en sun tur ; 
Ensemble les metez, 
.Xxx. e .vi. i avez, 
E qui les partirat 
Par .vii., un remaindrat : 
Les regulers avereiz 
De averil, le secunt mais. 
 [...] 
 [...] 
 [...] 
 [...] 
Tut tens les jurs pernuns, 
Les regulers que avums 
Del mais qui est passét, 
Par .vii. ert devisét ; 
Le remanant qu'avum 
Pur regulers tenum 
Del mais qu'est a venir. 
Si vus devez guarnir, 
Si nent i remaindrat, 
.Vii. regulers averat 
Le mais ki prof vendrat ; 
Ne ja ne passerat 
Cest numbre qu'ai dit, 
Issi cum Gerland dit. 
E or vëez brefment 
Senz nul redutement 
Quantes regulers unt 
Li meis qui en l'an sunt : 
Marz ad .v. e novembre, 
Seet septembre e decembre ; 
Aprilis, julius 
Un en unt e nent plus ; 
Maius, januarius 
.Iii. unt, .vi. februarius ; 
Junius .vi. en ad, 
E uitovere .ii. ad, 
E aüst .iiii. en ad ; 
Ja plus nen i averad, 
Tut issi par nature 
Cum vëez sa figure. 
Les mais i ai posét, 
Les jurz dunt ai parlét. 
Ceo les regulers sunt 
Que aprof les mais vunt. 
Eissi devez saveir 
E bien creire pur veir 
Qu'esmovent chascun mais, 
E nepurquant li reis 
Qui primes les truvat 
En marz les cumençat. 
Regulares ad feriam inveniendam Marcius .v. Dies .xxxi. Aprilis . i . Dies .xxx. Maius . iii Dies .xxxi. Junius . vi . Dies .xxx. Julius .i. Dies .xxxi. Augustus . iiii . Dies .xxxi. September . vii . Dies .xxx. October .ii. Dies .xxxi. November . v . Dies .xxx. December . vii . Dies .xxxi. Januarius .iü. Dies .xxxi. Februarius . vi . Dies .xxviii. 

Mais ore mustrum raisun 
Des concurenz que avum, 
Dunt venent e cument, 
Qui en est cumencement : 
Des jurs de l'an pernum 
Les concurenz que avum 
Eissifaiterement 
Senz nul redutement : 
Les jurs que nus truvums 
En l'an par .vii. partums, 
Et un sul quë avum 
Tut sul senz cumpaignun, 
Concurent l'apellum 
En latine raisun ; 
En franceis est itant, 
Ceo est ensemble curant. 
E cist ad vertu grant, 
Testimonie Gerlant : 
Les jurs nus fait müer, 
Chascun an tresturner. 
E or vëez cument 
Senz nul deceivement : 
Marz est li primers mais 
Que Romulus li reis 
Primerement truvat 
Quant il l'an cumenzat. 
Or feignez par raisun 
Que nus l'an cumenzum 
En cel jur qu'apellun 
Diemaine par nun ; 
En l'an que aprof vendrat, 
Al luesdi enterat, 
El terz an al marsdi, 
El quart al mecresdi, 
El quint an, ceo vus di, 
Veent il al vendresdi. 
Mais un jur ai passét 
Que jeo n'ai pas numéd 
Pur un jur que metum 
El quart an par raisun, 
Plus que nus ne solum 
Que bisexte apellum. 
Si cum jeo dit vus ai 
Quant jeo de li traitai. 
E sacez per vertéd, 
Si cum est espruvéd, 
Ces concurenz qui i sunt 
Par .xx. e .viii. anz vunt. 
Li primer an n'out nule, 
Mais li secunz out une. 
E vëez sultilment 
Pur quei n'out concurrent : 
Kar eles sunt contruvees, 
Des jurs de l'an furmees, 
Si cum jeo dis brefment 
Enz el cumencement, 
E pur ceo nen out nule, 
Mais li secunz out une. 
De iceo trai a guarant 
Le vaillant clerc Gerlant, 
Qu'il enz en sum livre 
E enz el terz capitele 
En demustret raisun 
De fol'entencïun 
Quë alquant clerc truverent 
Le bisexte e guarderent 
Od une concurrent 
Issifaiterement. 
E encore veirement 
Reprent il altre gent 
Quë el quart an poserent 
Le bisexte, e dunerent 
Od lui .v. concurenz, 
Cum vëez ci dedenz. 
Ne devum pas saillir - 
De ceo vus voil guarnir - 
Devant ceo, par raisun, 
Que le bisexte avun. 
Pur ceo di veirement, 
Si cum est pruvement, 
Quë il en ad raisun 
E bon'entencïun. 
E or vëez brefment 
Tut lur ordenement, 
Cum eles sunt posees 
E par an ordenees. 
Eissi sunt par nature, 
Cum mustret sa figure. 
E le cummencement 
Iloc est veirement 
U jeo ai la croiz mise 
 [...] 
 [...] 
Od le bisexte asise. 
Eissi devez saveir 
E ben creire par veir 
Que desque a .vii. vendrunt 
Al plus que eles averunt. 
E vëez sultilment 
Qu'els valent e cument : 
Se vus ces concurenz 
As regulers tut tens 
Jungnez, dunt jeo traitai 
Ci devant e numai, 
De an en an cum eles sunt 
E cum eles lur curs funt, 
Ben saverez senz engan 
De tuz les meis de l'an 
Par quels jurz enterunt 
E quant il avendrunt. 

E vëez sultilment : 
Or sunt dui concurent. 
Marz ad .v. regulers, 
De ceo saiez ben clers ; 
Se ensemble les justez, 
.Vii. en i truverez. 
Enpur ceo le vus di, 
Marz entre a samadi ; 
Ensement errereiz 
De tuz ces altres mais 

Mais ceo devez guarder : 
Ne devez nent passer 
Ultre .vii. en vertéd, 
Si cum est espruvéd. 
Si le numbre creist tant 
Que .vii. alt trespassant, 
.Vii. en devez geter, 
Le remanant guarder. 
Tant cum i remaindrat, 
En tant jurz enterat 
Li mais dunt vus querez, 
Si que ja n'i faldrez. 
E si vus di brefment 
Que lur cumencement 
Est es .xii. kalendes 
De marz, que ben l'entendes ; 
Iloc deivent müer, 
Tuz tens renuveler. 
Asez en ai or dit 
E sultilment descrit. 
N'en voil ore plus traiter ; 
Altre voil cumencer. 

Sacez en veritéd, 
Si cum est espruvéd, 
Cez regulers que avum 
Des jurs de l'an pernum 
Eissifaiterement 
Senz nul deceivement : 
Les jurs de l'an partum 
Par .xxx., par raisun ; 
Del remanant avum 
Cinc jurz quë apelum 
Regulers en vertéd, 
Si cum est espruvéd. 
E septembre cel mais 
Cestes ad, seo saceis, 
Pur ceo que Egyptïen, 
Ki compotistïen 
Bons furent, les truverent 
E iloc les poserent. 
E or vëez raisun 
Cume les altres truvum, 
Que li altre meis unt 
Quë aprof icel sunt. 
La lune en vertéd, 
Si cum est espruvéd, 
Chascune luneisun 
Itant ad par raisun : 
L'une .xx. ix. jurs, 
Le altre .xxx. en sun curs. 
Pur cel di par raisun, 
Guardez la luneisun 
Que septembre tendrat, 
Les regulers que il ad ; 
Ensemble les justez, 
.Xxxv. en averez. 
Si les .xxx. en ostez 
E les .v. retenez, 
Le reguler avereiz 
De octovre icel mais. 
Li altrë ensement 
Unt cest ordeinement 
Sulum ceo, par raisuns, 
Que il unt les luneisuns. 
E or vëez brefment 
Tut lur ordeinement ; 
Eissi sunt par nature 
Cum vëez sa figure. 
Lé mais i ai posét 
De devant en vertét 
Des regulers que avums 
Des .xii. luneisuns. 

Et or vëez raisun 
Des epactes que avum : 
Sulum gregesse gent 
Ceo est adoisement. 
Chascun an les creisum 
Par .xi. par raisun, 
Mais si il vait ultre .xxx. - 
De iceo aëz entente -. 
Xxx. en devez geter, 
Le remanant guarder ; 
De iceo vus voil guarnir, 
Ceo est l'epacte a tenir 
En l'an que aprof vendrat ; 
Ja ceo ne vus faldrat. 
E sacez par raisun 
Que de l'an les pernum 
El soleil en vertéd, 
Si cum est espruvéd ; 
E sil di as plusurs 
Que il sacent ben sun curs. 
E sacez senz engan, 
La lune rat sun an, 
.Ccc. cinquante jurs 
E .iiii. ad en sum curs. 
Eissi cum Gerland dit 
Par veir en sun escrit 
Dedenz le quint capitele 
Qu'il fait de sun livere, 
Ceo sunt les enters jurs 
Quë ele ad en sun curs. 
Mais il i ad huretes, 
Momenz e athometes 
Dunt faimes par raisuns 
Les embolismeisuns, 
Eissi cum Gerlant dit 
En cel meme escrit 
 [...] 
 [...] 
D'icest ne traiterai 
Kar nul mester nen ai ; 
Gerland en ad ditét 
E asez esclarjét 
Des epactes truver, 
E cum les devum guarder. 
Unze jurz ad en l'an 
Del solail, senz engan, 
Plus quë en l'an nen ad 
Que la lune furmat, 
E ces jurz apeluns 
Epactes par raisuns. 
Par .xix. anz vunt 
E lur pleners curs funt. 
Li primers ans n'out nule, 
Si cum dit sa figure, 
E ben le vus dirai 
Pur quei nulla i ai 
Enz el chef alüee ; 
Enz en la croiz est posee. 
Dedenz sunt par raisuns 
Les embolismeissuns, 
E le salt, senz engan, 
Enz el dederain an. 
Que seit salt, ceo ai dit 
La desus e descrit ; 
Enpur ceo le vus di 
Que ben saiez guarni, 
Que nus guarder devuns 
Les embolismeisuns. 
Eissi est en nature, 
Cum mustret sa figure. 

Et vëez or brefment 
De mun entendement : 
Li primers an n'out nule 
Epactë en nature, 
Kar cument li vendrait 
Le epacte qu'il averait 
Cum eles, senz engan, 
Venent del primer an ? 
E icest'est dunee 
Al secund e posee ; 
Eissi est veirement 
Cum est del concurent : 
Li primers ans n'out nule, 
Li secunz out une ; 
E ceo est ensement 
En cest ordeinement 
Que epactes apellum 
En latine raisun. 
E or vus voil mustrer 
Cument devez uverer : 
Les epactes pernez, 
As regulers justez 
Dunt ci devant traitai 
Que lunals apellai, 
De an en an cum eles vunt 
E cum eus lur curs funt ; 
E par iceo saverez 
Si que ja n'i faldrez, 
Quanz jurz la lune averat 
Quant le meis enterat : 
Itant jurs averat 
Cum li numbres tendrat. 
Mais s'il vait ultre .xxx., 
Jeter devez les .xxx., 
E ceo que remaindrat 
Si nus demusterat 
Quanz jurz la lune averat 
Quant le meis enterat ; 
Pur ceo li ruis jeter, 
Le remanant guarder, 
Que la lune en sum curs 
N'at plus que .xxx. jurs. 
Mais ceo devez saveir 
E ben creire pur veir 
Qu'il avent par .iii. anz 
De ices dis e nof anz, 
Quë eles lur curs funt, 
Si cum dis la amunt, 
Que nus pas ne l'avum 
Issi cum nus solium. 
E les anz vus dirai 
Issi cum jeo sai : 
En l'uitme, en l'unzime an 
E el dis e nofme an. 
De iceo trai a guarant 
E Turchil e Gerlant 
Qui ben l'unt espruvéd 
Que issi est en vertéd. 

Et sacez par raisun, 
Ces epactes que avum, 
Que lur cumencement 
E que lur müement 
En septembre en serat 
Tut tens, ja n'i faldrat ; 
E tut tens vunt curant 
Des que a marz de devant 
Les lunals regulers ? 
De ceo saiez ben clers ? 
Puis funt asemblement 
Des que al cumencement 
U els pristrent lur curs. 
Issi curent tuz jurs 
Tant cum cist tens durat ; 
Ja ceo ne vus faldrat. 
Mais de iceste raisun 
Ne ferai plus sermun ; 
N'en voil ore plus traiter ; 
Altre voil cumencer. 

C'est equinoctïun 
En franceise raisun 
Que la nuit e le jur 
Sunt de üele lungur. 
Dous en sunt en vertéd, 
Si cum est espruvéd : 
Li uns d'eus est vernals, 
Li altres autumnals. 
Li vernals quant vent 
El mais de marz avent 
E es .xii. kalendes 
De averil, que ben l'entendes ; 
L'autumnal par raisun 
En septembre le avum 
E es .xii. kalendes 
De octobre, que ben l'entendes. 
E sacez par vertéd, 
Iloc sunt aluéd, 
Issi cum Bede dit 
Par veir en sun escrit 
El trentisme capitele 
Que fait del secunt livere. 

E dé solsticïuns 
Iloc musterat raisuns : 
Li uns est estivals, 
Li altres yvernals. 
E l'estival guardun 
En juig par raisun ; 
L'ivernals en vertéd 
En decembre est poséd. 
Or vëez par raisun 
Que sait solsticïun : 
Ceo est, li soleils se estait 
Qu'il unques ne vait ; 
Ainz est dit par figure 
E par divine cure ; 
Quant alt ne pot aler 
Ne plus bas avaler 
Qu'en Capricornum, 
Dunc est solsticïum. 
De Jejuniis 
Et or mustrum raisun 
Quant nus guarder devum 
Ices jejuneisuns 
Que nus en l'an tenums, 
Qu'els funt devisement 
Sulunc m'entendement. 
Or vëez par raisun 
Que melz fait, e qui nun : 
.Xii. evesches ruverent, 
Quë a Magunce alerent, 
Juner a l'empirie 
Qui estait al concilie 
En icele semaine 
Que ert de marz primeraine ; 
Le altre tut tens guardassent 
En juin e celebrassent 
En icele semaine 
Aprés le primeraine ; 
E la terce en septembre 
En le quart en decembre. 
Mais qui si le ferat 
Suvent jejunerat 
Ainz Quareme en vertéd, 
Si cum est espruvéd. 
Mais qui ben le ferad, 
Les apostles siverad 
E saint Gregorïum 
E saint Jeronimum, 
Qui primes les guarderent 
E le lai en truverent. 
La primere truverent 
En Quaresme e ruverent 
Quë ele fust guardee 
E tuz tens celebree ; 
En Pentecoste asistrent 
La secunde, si distrent 
Que iloc fust celebree 
E tut tens ben guardee ; 
E la terce en septembre 
E la quarte en decembre ; 
Eissi les ordenerent 
Qui primes les truverent. 
E qui si les guarderat, 
Sacez que ben ferat, 
Que que il algent disant 
U que que il algent feisant. 
Ne voil ore plus cunter ; 
Altre voil cumencer. 

Or vëez par raisun 
Que termes appellum : 
Ceo est terme en vertéd, 
Si cum est espruvéd, 
Que la lune en sun curs 
N'ad nent mais de .x. jurs 
Alleluia encloant, 
Testimonie Gerlant. 
Si iceo est al joesdi, 
De cel jur al terz di, 
 [...] 
 [...] 
Si ceo est al diemaine, 
En altre diemaine 
Alleluia encloüm, 
Si que ja n'i faldrum. 
Mais quant bisexte vent 
Qui el quart an avent, 
.Xi. jurs i cuntum 
Par mult grant raisun 
Pur le terme truver 
De Alleluia guarder, 
Issi cum Gerlant dit, 
Nebrot en sun escrit. 
Mais que n'algez errant 
De cest petit folant ; 
Uncore le vus dirai 
E melz l'esclarjerai : 
La lune en vertéd, 
Si cum est espruvéd, 
Par .xix. anz veit 
E sum plener vurs fait. 
A chascun en vertéd 
Est sun numbre poséd 
En trestuz kalenders : 
Un en ad li primers, 
Si sunt de tuz furmez 
E trés ben ordenez ; 
E pur ceo de an en an 
Savum nus, senz engan, 
Cume la lune vait 
E cum ele sun curs fait. 
Terminus Septuagesime 
Pur ceo me plaist cunter 
E as pruveires mustrer : 
La lai unt a tenir, 
De ceo les voil guarnir : 
U par cest la tendrunt 
U vïaz i faldrunt. 
Qui cest numbre prendrat 
Que la lune tendrat 
Enz el mais de genever, 
Que des mais est primer, 
Des .vi. ides avant 
Entresque dis cuntant 
E u dis li vendrat, 
Sun terme conceverat 
De Alleluia encloant, 
Si cum dit la devant ; 
E .xi. cunterat 
Si cel an bisexte ad. 

Et or vëez raisun 
Quel terme nus tenum 
De Quaresme truver, 
Cum le devum guarder : 
Quant la lune en sun curs 
Nen ad mais de deus jurs 
Puis les nones feverier 
Quë est aprof genever. 

E de Pasches mustrun 
Le terme par raisun : 
Dunc est en vertéd, 
Si cum est espruvéd, 
Quant la lune en sun curs 
Maintent .xiiii. jurs 
Puis le equinoctïun, 
Ivernals, par raisun, 
U enz en icés jurs 
S'el ad tant en sun curs. 
E uncor en vertéd, 
Si cum est espruvéd, 
Cest terme truveras, 
Si que ja n'i faldras, 
Eissifaiterement : - 
Vëez i sultilment - 
Le terme que as oüt, 
Quel quë unkes l'an fut, 
E la Pasche posee 
Quë avez celebree, 
Si cest terme pernez 
E avant vint cuntez, 
E si vus i vint cuntez 
Enceis que vus vengez 
Enz es .xiii. kalendes 
De mai, que ben l'entendes, 
Iloc tun terme averas 
De l'an que tu queras. 
E si ne poez aver. 
.Xx., iceo deies saveir : 
Arere deis turner 
E tun numbre guarder 
Enz es .xii. kalendes 
D'averil, que ben l'entendes ; 
Icel numbre creisteras 
Tresque .xx., dunc averas 
Tun terme en vertéd, 
Si cum est espruvéd. 
Ja ceo ne te faldrat 
Tant cum cist tens durat 
Fors as dederains anz 
De ces .xix. anz :. 
Xix. deis cunter 
Cel an pur ben guarder 
Le terme qu'averas, 
Si que ja n'i faldras. 

A prof des Ruveisuns 
Les termes demustrums, 
Sulunc m'entencïun, 
Qui dunc sunt, par raisun, 
Quant la lune en sun curs 
N'ad nent plus de .xx. jurs 
Aprof lé .viii. kalendes 
De mai, que ben l'entendes. 

E vëez par raisun : 
Pentecuste guardum 
Quant la lune en sum curs 
Ne ad mais que .iiii. jurs 
Puis les nones de mai ; 
De iceo guarnid vus ai. 
Des Avenz del Noël, 
De la grant feste anvel, 
Or vëez par raisun 
Quele reule nus dunum : 
Qui ben voldrat guarder 
L'Advent e celebrer, 
Sacez e ben l'entendes : 
Devant les .v. kalendes 
De decembre, en vertéd, 
Ne deit estre esguardéd, 
Në aprof les .iii. 
Nones de icel meimes mais ; 
Mais entre dous vendrat 
Tut tens, ja n'i faldrat, 
U iloc en vertéd 
Quë ai determinéd. 
E sacez pur vertéd, 
Si cum est espruvéd, 
Les reules qu'ai dunees 
Sunt de sainz confermees, 
E qui sis guarderat 
Mult ben l'en avendrat ; 
Ja nen ert encusét 
Në en senéd blasmét. 

Et or demustrum 
Que sait clef par raisun, 
Kar icest'est maisterie, 
Ne lerai nel vus die ; 
E hom qui dait valeir 
Icest deit ben saveir : 
Si .xix. pernez 
E a .vii. les justez, 
.Xx. e .vi. i averez : 
Ceo est la clef que tendrez 
Enz es primerains ans 
De ces .xix. anz 
Dunt je la sus parlai 
Quant des termes traitai. 
De cest numbre, en vertad, 
Qui .xi. en sustrairat, 
.Xv. en i remaindrat : 
Ceo est la clef qu'il tendrat 
En le altre an en vertéd, 
Si cum est espruvéd. 
Si a .xv. ajustez 
.Xix., si averez 
.Xxx. iiii. en cel an : 
Ceo est la clef del terz an. 
Ensement d'an en an 
Le ferez chascun an : 
.Xi. en devez sustraire 
E .xix. atraire. 
Que te iraie acuntant 
Se tun numbre creis tant 
Que il venget a .xl. ? 
.Xxx. ostez des .xl., 
E ceo que i remaindrat 
La clef demusterat 
De l'an que est a venir ; 
Ja n'i puras faillir. 
Or vëez par raisun 
Cum nus les alüum : 
La clef, sacez itant, 
De Alleluia encloant 
Es .vii. ides, par veir, 
De jenver deit sedeir. 

E la clef deit sedeir 
De Quaresme, par veir, 
Tuz tens es .v. kalendes 
De feverer, ben l'entendes ; 
La clef de Paschareiz 
Enz el marz, icel mais, 
Es .v. ides serat 
Tut tens, ia n'i faldrat. 

La clef des Ruveisuns, 
Sacez par raisuns, 
Es .xvii. kalendes 
De mai est. ben l'entendes. 
De Pentecuste averez 
La clef, ja n'i faldrez, 
En averil, ben l'entendes, 
E enz es .iii. kalendes 
De mai est en vertéd, 
Si cum est espruvéd. 

Or ai dit par raisun 
U nus les alüun. 
Si par ces vuels truver 
E les termes guarder, 
Guarde quel clef serat 
Cel an qui enterat 
Dunt tu vuldras pruver 
E le terme guarder. 
A un deis cumencer 
Iloc al kalender 
U la clef truveras 
Del terme que queras ; 
D'iloc iras avant 
Tute veie cuntant 
Tant cum la clef tendrat 
 [...] 
 [...] 
Tun terme te vendrat 
Par veir e senz engan. 
Se sil fais de an en an, 
Ja n'i purras faillir 
De tun terme tenir. 

Sulunc l'entendement 
De la païene gent. 

Mais c'est allegorie, 
Ne larrai nel vus die, 
Les nuns ki sunt as meis, 
Que Romulus, li reis, 
Primierement truvat, 
De part Deu les numat. 
Or veez sutilment, 
Par quel entendement 
Marz fut li primiers meis, 
Que Romulus, li reis, 
A sun pere dunat, 
Sun num li enposat. 
Deus de bataille esteit, 
Honurer le voleit. 
Dit est obscurement 
De la païene gent ; 
Bien ert ço qu'il diseient, 
Mais prut ne l'entendeient ; 
Kar c'est allegorie 
Del fil sainte Marie. 
Il fut deus de bataille 
Senz nul ki cuntrevaille ; 
Forment se cumbati 
Cuntre nostre enemi. 
Grant martirie out en terre 
Pur noz anmes cunquerre ; 
E marz ço ert martire, 
Cum se deveit deduire ; 
Tuz tens cele saisun 
Faimes jeiunaisun ; 
Martirie signefie 
En ceste mortel vie 
Sulunc humanitet 
Nient sulunc deïtet. 
Uncor dit itant plus 
Li bons reis Romulus 
Que Marz sis pere esteit, 
Qu'honurer le deveit. 
Marz, c'ert Deus, dunt il dist ; 
Sis pere ert ; il le fist ; 
Pere ert de tute gent, 
Ço est l'entendement ; 
Poanz est par nature 
Sur tute creature ; 
U par ceste achaisun 
Sulunc m'entenciun 
Deus est marz apelet 
Par grant sutilitet : 
En marz, en icel meis, 
Merveilles fist li reis, 
Quant il des elemenz 
Fist les devisemenz 
E trestutes figures 
De diverses natures ; 
U pur ceste achaisun, 
Que la surrectiun 
De Jesu Crist, le reis, 
Primes fut en cest meis ; 
E par ceste achaisun, 
Qu'en icele saisun 
Des Judeus fut traït 
E Longis le ferit 
Enz el destre costet, 
Par quei sumes salvet ; 
E par ço en partie 
Que a sainte Marie 
Vint l'anjles Gabriel, 
Dist le message bel, 
Que un fil cuncevreit 
Ki Jesus Crist serreit ; 
E pur cez achaisuns 
Cest meis marz apeluns ; 
E ço est merveillus 
Sulunc le sen de nus, 
Sulunc la prophecie 
Le fil sainte Marie. 

E aprof icest meis 
Fut faiz avrils cil meis ; 
E avrils signefie 
Le fil sainte Marie ; 
Eissi faitierement, 
Veez i sutilment. 
Avrils en ceste vie 
Aüvrir signefie ; 
Jesus Crist, nostre reis, 
S'aüvrit en cest meis ; 
Kar es duze kalendes 
D'avril, que bien l'entendes, 
Li nostre creaturs 
Furmat les primiers jurz 
Senz soleil e senz lune, 
Senz rai d'esteile nule. 
E tresbien se mustrat 
Par cez jurz qu'il furmat, 
Que pere e filz esteit, 
Sainz Espirs, kis faiseit, 
Si cum truvent divin 
Lisant en Genesin ; 
U pur ço en partie 
Que a sainte Marie 
En icele saisun 
Puis la surrectiun 
Jesus Crist s'aparut, 
Si que bien le cunut ; 
U par ceste achaisun 
Que en cele saisun 
Nostre Sire manjat, 
Puis qu'il resuscitat. 
E veez sutilment, 
Mais c'est esmaiement. 
Mais, cist meis, en verte 
Bien signefiet De ; 
Saciez qu'a mainte gent 
Deus fut esmaiement ; 
Grant esmaiement fist 
As apostles, quant dist 
Que a sun pere irreit, 
E puis repairereit 
Sulunc humanitet 
Nient sulunc deïtet. 
Un poi les esmaiat ; 
Mais puis les cunfortat 
Par ço que il diseit 
Que il repairereit. 
Pur çol di, c'est la sume 
De l'achaisun de l'hume 
Que en cele saisun 
Fist Deus s'asumpciun ; 
E Deu mai apelum 
Sulunc ceste raisun. 

E juinz en verite 
Bien signefiet De ; 
Sulunc m'entenciun 
Ço est ajustaisun. 
Dune furent ajuste 
Trestuit li feeil De 
Par l'espir, ço vus di, 
Dunt les sainz raempli. 
Dunc fut il eshalciez, 
Quant les out aliez, 
Si cum li soleilz fait, 
Quant cele part se trait ; 
Halz est cele saisun, 
Kar il est en cancrum. 
Li soleilz signefie 
Le fil sainte Marie ; 
E pur l'asemblement 
Qu'il fist de tute gent 
En icele saisun, 
Damne Deu juin numum. 

E juigniez signefie 
Le fil sainte Marie ; 
E juigniez est justise, 
Ki desur nus est mise ; 
E bien vus voil nuncier, 
Deus est forz justisier ; 
Ne hom ne deit duter, 
S'il ne volt forsener, 
Deus en cele saisun 
Fut forz cume leün. 
Cel tens fut cunoüt 
Tresbien que veirs Deus fut. 
Par amur par servise 
Nus mist en sa justise ; 
Justement relinqui 
Sun mortel enemi. 
Essemple nus dunat 
Par ço qu'il si errat : 
E par ceste achaisun 
Que en cele saisun 
Nostre Sire pramist 
As apostles e dist 
Que cil ki le siveient, 
Grant gueredun avreient ; 
Que sur siege serreient 
E le munt jugereient. 
Li sieges signefie, 
Ne larrai nel vus die, 
Ferme stabilitet, 
U serreient poset ; 
E pur ceste achaisun 
Deu juigniet apelum. 

E aüst en verte 
Bien signefiet De ; 
E saciez, augustus 
C'est en Latin gustus ; 
En franceise raisun 
Pur gustement at num. 
Deus est purs gustement, 
Saciez, de tute gent, 
Cunseils, cunfortemenz, 
Joie e sustenemenz. 
Ço est pains, Deus ço dit, 
Si cum truvum escrit ; 
Ki de cel mangerat 
Ja mais faim nen avrat. 
A cel pur gustement 
Mandet Deus tute gent ; 
E pur ceste achaisun 
Deus augustus at num. 

E saciez par raisun 
Sulunc m'entenciun 
Septembre signefie 
Le fil sainte Marie 
Sulunc les clers divins 
E sulunc les latins. 
E cist meis september 
C'est septimus imber ; 
En franceise raisun 
La setme pluie at num ; 
Or veez sutilment, ? 
E par quei e cument : 
Par les set entenduns 
Del saint Espir les duns ; 
La pluie signefie, 
Ne larrai nel vus die, 
Saint Espir, ço nus dit, 
Ki les sainz raemplit ; 
E pur ço en vertet 
Deus septembre est numet. 

E saciez qu'october, 
Novembre e december 
Iço est uit, nof, dis ; 
E el numbre de dis 
Nostre lei entendum 
E par mult grant raisun. 
Pluius est nostre lei, 
Ço est amur e fei ; 
Par l'humur entendum 
L'amur qu'aveir devum 
Par valur de la fei, 
Ki est en nostre lei. 
Par iço en vertet 
Devum estre salvet, 
Si cum truvum escrit 
Que nostre Sire dit ; 
E pur cez achaisuns 
Eissi cist meis unt nuns. 
E jenvers signefie 
Le fil sainte Marie ; 
Veez i sutilment, 
Jenviers est veirement 
De l'an cumencemenz 
E li definemenz. 
E saciez que jenvier 
Signefiet portier ; 
Deus est cumencement 
E fin de tute gent ; 
Deus est porte, us, entree, 
Ki nus est aprestee ; 
E par ceste achaisun 
Deu jenvier apelum. 

E fevriers en verte 
Bien signefiet De ; 
C'est en latin sermun 
Curator febrium ; 
En franceise raisun 
Curefievre at num. 
De tuz mals en verte 
Nus curat damnes De ; 
E pur ceste achaisun 
Deu fevrier apelum. 
Saciez que Romulus, 
Quant de Rume fut dus, 
Cez meis tuz cuntruvat 
E nuns lur enposat 
Par le cumant de De, 
Ki maint en trinite. 
Ne hom ne s'en merveilt, 
S'il faire le poeit ; 
Si cum Caÿfas fist, 
Ki primierement dist 
Qu'uns hom deveit murir 
Pur le pople guarir ; 
E ço fut prophecie 
Del fil sainte Marie. 
E pur cez achaisuns 
Eissi cist meis unt nuns. 
Mais cuit qu'alquant dirrunt 
Ki puint de sens n'avrunt, 
Qu'en vain me travaillai, 
Quant jo des meis traitai. 
Mais tels me pot blasmer, 
Nel savrat amender ; 
E cuit que tels l'orrat, 
Ki pur fol le tendrat. 
